EUROOPAN KOMISSIO Bryssel 29.6.2017 COM(2017) 343 final 2017/0143(COD) Ehdotus EUROOPAN PARLAMENTIN JA NEUVOSTON ASETUS yleiseurooppalaisesta yksilöllisestä eläketuotteesta (PEPP) (ETA:n kannalta merkityksellinen teksti) {SWD(2017) 243 final}

{SWD(2017) 244 final}



PERUSTELUT 1.EHDOTUKSEN TAUSTA 1.1.Ehdotuksen perustelut ja tavoitteet Ihmiset, jotka haluavat täydentää eläkettään, säästävät eläkkeelle siirtymistä varten kaikkialla Euroopan unionissa, jäljempänä ’EU’, monin eri tavoin, esimerkiksi sijoittamalla kiinteistöihin, henkivakuutuksiin ja muihin pitkän aikavälin sijoitustuotteisiin. Vaihtoehdon tarjoavat myös yksilölliset eläketuotteet. Yksilöllisten eläkkeiden markkinoita kehitetään kuitenkin epätasaisesti, eikä yksilöllisten eläketuotteiden hinta ole tasapuolisesti kohtuullinen kaikkialla EU:ssa. Ihmiset, jotka haluavat kerryttää enemmän säästöjä eläkkeelle siirtymistä varten, tarvitsevat suuremman valikoiman soveltuvia yksilöllisiä eläketuotteita, jotka perustuvat pääomamarkkinapohjaisiin sijoituksiin. Julkisen politiikan kannalta lisähaasteena on tarve varmistaa valtion, ammatillisten ja yksilöllisten eläkkeiden yhdistelmästä saatavien eläketulojen pitkän aikavälin riittävyys. Markkinoiden pirstaleisuus estää yksilöllisten eläkkeiden tarjoajia hyödyntämästä parhaalla mahdollisella tavalla riskien hajauttamista, innovointia ja mittakaavaetuja. Tämä vähentää valinnanvaraa ja houkuttelevuutta ja johtaa eläkesäästäjien kustannusten kasvamiseen. Se myös pahentaa pääomamarkkinoiden likviditeetin ja syvyyden puutetta verrattuna muihin lainkäyttöalueisiin, kuten Amerikan yhdysvaltoihin, jossa eläkerahastoilla on merkittävämpi asema yhteisösijoittajina. Joillakin olemassa olevilla yksilöllisillä eläketuotteilla on lisäksi puutteellisia ominaisuuksia, ja niiden saatavuus ja siirrettävyys valtioiden rajojen yli on vähäistä: palveluntarjoajat tai säästäjät eivät juurikaan harjoita rajatylittävää toimintaa. Yksilöllisiä eläkkeitä koskevalla EU:n aloitteella voitaisiin sen vuoksi täydentää nykyisiä toisistaan eroavia sääntöjä EU:n ja jäsenvaltioiden tasolla ottamalla käyttöön Euroopan laajuiset eläkepuitteet niille, jotka haluavat hyödyntää tätä täydentävää säästövaihtoehtoa. Näillä puitteilla ei korvata eikä yhdenmukaisteta voimassa olevia kansallisia yksilöllisiä eläkejärjestelmiä. Niillä tarjotaan uudet vapaaehtoiset säästöpuitteet varmistamalla asianmukainen kuluttajansuoja tuotteen olennaisten ominaisuuksien osalta. Samalla nämä puitteet ovat riittävän joustavat, jotta eri palveluntarjoajat voivat räätälöidä tuotteita omien liiketoimintamalliensa mukaisesti. Niillä kannustetaan palveluntarjoajia tekemään reaalitalouteen, etenkin infrastruktuurihankkeisiin ja -yrityksiin, pitkän aikavälin kestäviä sijoituksia, jotka vastaavat yleiseurooppalaisen yksilöllisen eläketuotteen (PEPP) mukaisia pitkäaikaisia velkoja. Ehdotuksella luodaan laatumerkki EU:n yksilöllisille eläketuotteille ja lisätään luottamusta kuluttajien parissa. Sillä lisätään kuluttajien valinnanvaraa eri palveluntarjoajien välillä ja varmistetaan palveluntarjoajien tasapuoliset toimintaedellytykset. Ehdotuksella voidaan myös edistää yksilöllisten eläkkeiden sisämarkkinoiden luomista ja lisätä palveluntarjoajien välistä kilpailua kuluttajien eduksi. Syyskuussa 2015 julkaisussa pääomamarkkinaunionia koskevassa komission toimintasuunnitelmassa todettiin, että ”vapaaehtoinen (”opt in”) eurooppalainen henkilökohtainen eläke, joka perustuu asianmukaiseen kuluttajansuojaan, voisi toimia sääntelymallina, jonka eläkkeiden tarjoajat voisivat valita tarjotessaan tuotteita eri puolilla EU:ta. Suuremmat ”kolmannen pilarin” eurooppalaiset eläkemarkkinat voisivat myös lisätä tarjolla olevaa yhteisösijoittajien rahoitusta ja investointeja reaalitalouteen.” Komissio ilmoitti toimintasuunnitelmassa myös, että se ”arvioi tätä luodakseen toimintakehyksen, jonka turvin perustetaan menestyvät eurooppalaiset markkinat yksinkertaisille, tehokkaille ja kilpailukykyisille yksilöllisille eläkkeille, ja määritelläkseen, tarvitaanko EU:n lainsäädäntöä vahvistamaan näitä markkinoita”. Euroopan parlamentti ilmaisi 19. tammikuuta 2016 antamassaan päätöslauselmassa olevansa huolestunut siitä, että kuluttajille ei ole tarjolla houkuttelevia ja riskitasoltaan sopivia (pitkän aikavälin) sijoitustuotteita ja kustannustehokkaita ja sopivia säästötuotteita. Euroopan parlamentti muistutti, että sijoittajien ja kuluttajien on voitava valita erilaisista vaihtoehdoista, ja korosti, että ”on luotava toimintaedellytykset, jotka kannustavat rahoitustuotteiden innovointiin, edistävät monimuotoisuutta, hyödyttävät reaalitaloutta, tarjoavat lisäkannustimia investointeihin ja voivat lisäksi edistää riittävien, turvattujen ja kestävien eläkkeiden maksamista”. Esimerkkinä tästä se mainitsi yksinkertaisen ja avoimen PEPP-tuotteen kehittämisen. Eurooppa-neuvosto korosti kesäkuussa 2016 antamissaan päätelmissä, että on tärkeää ”varmistaa yrityksille helpompi rahoituksen saanti ja tukea investointeja reaalitalouteen edistämällä pääomamarkkinaunionin tavoitteita”. Syyskuussa 2016 julkaistussa tiedonannossaan Pääomamarkkinaunioni – Vauhtia uudistuksiin komissio – ottaen huomioon Euroopan parlamentin, neuvoston ja sidosryhmien antaman voimakkaan tuen pääomamarkkinaunionia koskevalle toimintasuunnitelmalle – totesi, että se ”harkitsee tekevänsä yksinkertaista, tehokasta ja kilpailukykyistä yksilöllistä EU:n eläketuotetta koskevia ehdotuksia”. Tämän jälkeen Pääomamarkkinaunionia koskevan toimintasuunnitelman väliarvioinnista antamassaan tiedonannossa komissio ilmoitti yleiseurooppalaista yksilöllistä eläketuotetta koskevasta lainsäädäntöehdotuksesta vuoden 2017 kesäkuun loppuun mennessä. Tiedonannon mukaan sillä ”luodaan perusta turvallisemmille, kustannustehokkaammille ja avoimemmille kohtuuhintaisen, vapaaehtoisen ja yleiseurooppalaisesti hallittavan yksilöllisen eläkesäästämisen markkinoille. Näin voidaan ottaa huomioon niiden ihmisten tarpeet, jotka haluavat parantaa eläkesäästöjensä riittävyyttä, vastata väestörakenteen aiheuttamaan haasteeseen, täydentää nykyisiä eläketuotteita ja -järjestelmiä ja edistää yksilöllisten eläkkeiden kustannustehokkuutta tukemalla mahdollisuuksia tehdä pitkän aikavälin investointeja yksilöllisiin eläkkeisiin”. Tähän PEPP-puitteita koskevaan ehdotukseen sisältyy kansallisia järjestelmiä täydentävä vapaaehtoinen järjestelmä, joka antaa palveluntarjoajille mahdollisuuden luoda yksilöllisiä eläketuotteita Euroopan laajuisesti. Sillä pyritään kanavoimaan kotitalouksien säästöjä pois perinteisistä välineistä, kuten säästötalletuksista, pääomamarkkinoille. Ehdotuksella pyritään varmistamaan, että kuluttajat ovat täysin tietoisia tuotteen keskeisistä ominaisuuksista. Sijoitustavan osalta kuluttajat voivat valita oletusarvoisen turvallisen vaihtoehdon tai muita vaihtoehtoja, joiden riski-hyötyprofiilit ovat erilaisia. Kuluttajat saavat etua EU:n laajuisesta siirrettävyydestä, PEPP-tuotteen kustannusten täydestä avoimuudesta sekä mahdollisuudesta vaihtaa palveluntarjoajaa (vaihtomaksulle on asetettu yläraja). Palveluntarjoajien kannalta ehdotuksella pyritään antamaan laajalle palveluntarjoajajoukolle (pankeille, vakuutuksenantajille, omaisuudenhoitajille, ammatillisille lisäeläkerahastoille, sijoituspalveluyrityksille) mahdollisuus tarjota yksilöllisiä eläketuotteita ja varmistamaan tasapuoliset toimintaedellytykset. PEPP-tuote, myös sitä koskeva neuvonta, voidaan tarjota verkon kautta, eikä se edellytä sivuliikkeiden verkostoa, mikä helpottaa markkinoille pääsyä. EU:n laajuista toimilupaa koskevien sääntöjen (nk. passporting-säännöt) ansiosta palveluntarjoajat pääsisivät muille kansallisille markkinoille. Keskeisten ominaisuuksien standardoinnin pitäisi myös alentaa palveluntarjoajien kustannuksia ja auttaa niitä kokoamaan yhteen rahoitusosuuksia eri kansallisilta markkinoilta omaisuuserien kanavoimiseksi EU:n laajuisiin sijoituksiin. Muiden ominaisuuksien, kuten eläkevakuutusmaksujen kerryttämistä koskevien ehtojen, joustavuudella on tarkoitus antaa kuluttajille mahdollisuus hyötyä asuinjäsenvaltiossaan saatavilla olevista kansallisista verokannustimista, edellyttäen että palveluntarjoajat mukauttavat PEPP-tuotteet vastaamaan verokannustimia koskevia kansallisia vaatimuksia. Kannustaakseen jäsenvaltioita myöntämään PEPP-tuotteille verohelpotuksia komissio on hyväksynyt yksilöllisten eläketuotteiden, mukaan luettuna yleiseurooppalaisen yksilöllisen eläketuotteen, verokohtelua koskevan suosituksen tämän ehdotuksen rinnalla. 1.2.Yhdenmukaisuus muiden alaa koskevien politiikkojen säännösten kanssa EU on hyväksynyt viime vuosina eläkkeiden alalla seuraavia keskeisiä aloitteita:

·yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta vuonna 1998 annettu direktiivi; ·lisäeläkeoikeuksien siirrettävyydestä vuonna 2014 annettu direktiivi, jonka tarkoituksena on edistää työntekijöiden liikkuvuutta vähentämällä tiettyjen ammatillisia lisäeläkkeitä koskevien sääntöjen luomia esteitä; ·ammatillisia lisäeläkkeitä tarjoavista laitoksista vuonna 2016 annettu direktiivi, jolla vahvistetaan ammatillisia lisäeläkkeitä tarjoaviin laitoksiin sovellettavia vaatimuksia hallintotavan, tietojen antamisen ja rajatylittävän toiminnan osalta. Lainsäädäntötoimien lisäksi komissio on toteuttanut muitakin eläkkeisiin liittyviä hankkeita, esimerkiksi Eläkkeesi jäljittäminen Euroopassa -hankkeen, jossa ehdotetaan Euroopan laajuista jäljityspalvelua, jonka kautta ihmiset saisivat tietoa eläkeoikeuksistaan eri jäsenvaltioissa, ja RESAVER-hankkeen. PEPP-puitteita koskeva ehdotus ei vaikuta kolmeen edellä mainittuun direktiiviin, koska ne koskevat ammatillisia lisäeläkkeitä. Muiden kuin lainsäädäntöaloitteiden osalta PEPP-puitteet voidaan integroida tuleviin hankkeisiin. 1.3.Yhdenmukaisuus unionin muiden politiikkojen kanssa Ehdotuksella pyritään lisäämään yksilöllisten eläkkeiden käyttöä EU:ssa. Se noudattelee johdonmukaisesti EU:n politiikkaa, jolla kannustetaan täydentäviin eläkesäästöihin eläkkeiden riittävyyden saavuttamiseksi, kuten eläkkeitä käsittelevässä komission valkoisessa kirjassa vuonna 2012 esitettiin. Tämän linjan mukaisesti eläkkeiden riittävyyttä koskevassa kertomuksessa vuonna 2015 pääteltiin, että täydentävistä (sekä ammatillisista että henkilökohtaisista) eläkesäästöistä saatavilla etuuksilla – yhdessä muiden toimenpiteiden kanssa – voitaisiin lieventää joidenkin jäsenvaltioiden julkisten järjestelmien pienentyneiden eläkkeiden vaikutuksia. Vuoden 2017 vuotuisessa kasvuselvityksessä raportoitiin, että täydentävien eläkkeiden laajalla kattavuudella (eli laajalla saatavuudella ja lisääntyneellä käytöllä) voisi olla keskeinen rooli eläketulojen varmistamisessa, etenkin jos julkisista järjestelmistä saatavat eläkkeet ovat riittämättömiä, ja niitä olisi edistettävä asianmukaisesti kansallisesta ympäristöstä riippuen. Ehdotus on kuluttajansuojan vahvistamista koskevan EU:n politiikan mukainen, etenkin sikäli, että sillä kehitetään matalan riskin oletusarvoinen sijoitusvaihtoehto, edellytetään täyttä avoimuutta PEPP-säästäjiin nähden, varsinkin kustannusten osalta, ja annetaan säästäjille mahdollisuus vaihtaa palveluntarjoajaa ja asetetaan katto vaihtokustannuksille. 2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE 2.1.Oikeusperusta Ehdotuksen oikeusperusta on Euroopan unionin toiminnasta tehdyn sopimuksen (SEUT-sopimuksen) 114 artikla, jonka nojalla voidaan toteuttaa sisämarkkinoiden toteuttamista ja toimintaa koskevia toimenpiteitä jäsenvaltioiden lakien, asetusten ja hallinnollisten määräysten lähentämiseksi. Yksilöllisten eläkkeiden sisämarkkinoiden toimintaa haittaavat tällä hetkellä kansallisten markkinoiden suuri hajanaisuus sekä yksilöllisten eläketuotteiden rajallinen siirrettävyys. Näiden vuoksi yksittäisten henkilöiden saattaa olla vaikea hyödyntää perusvapauksiaan. He eivät ehkä esimerkiksi pysty ottamaan vastaan työpaikkaa toisesta jäsenvaltiosta tai jäämään eläkkeelle toisessa jäsenvaltiossa. Lisäksi nykyisten yksilöllisten eläketuotteiden standardoinnin puute haittaa palveluntarjoajien mahdollisuutta hyödyntää sijoittautumisvapautta ja palvelujen tarjoamisen vapautta. Ehdotuksella luodaan pitkälti standardoitu yleiseurooppalainen tuote, joka on saatavilla kaikissa jäsenvaltioissa ja jonka ansiosta kuluttajat voivat hyödyntää sisämarkkinoita täysimääräisesti, koska heillä on mahdollisuus siirtää eläkeoikeudet ulkomaille ja valita palveluntarjoaja suuremmasta joukosta, myös muista EU-maista. Ehdotuksella yhdenmukaistetaan PEPP-tuotteen keskeiset ominaisuudet: hyväksyntä, jakelu (mukaan luettuna tietojen ja neuvonnan tarjoaminen), sijoituspolitiikka, palveluntarjoajan vaihto sekä rajatylittävä tarjoaminen ja siirrettävyys. Ehdotusta täydennetään yksilöllisten eläketuotteiden, mukaan luettuna yleiseurooppalaisen yksilöllisen eläketuotteen, verokohtelua koskevalla suosituksella. Näin pyritään välttämään se, että joissakin jäsenvaltioissa PEPP-tuotteet jäisivät kansallisten verokannustimien soveltamisalan ulkopuolelle, jos tuotteen keskeiset ominaisuudet eivät vastaa kaikkia verohelpotukseen sovellettavia kansallisia vaatimuksia. 2.2.Toissijaisuusperiaate (jaetun toimivallan osalta) SEUT-sopimuksen 4 artiklan perusteella sisämarkkinoiden toteuttamiseen tähtääviä EU:n toimia on tarkasteltava ottaen huomioon Euroopan unionista tehdyn sopimuksen (SEU-sopimus) 5 artiklan 3 kohdassa määrätty toissijaisuusperiaate. On arvioitava, voisivatko jäsenvaltiot saavuttaa ehdotuksen tavoitteet kansallisen oikeusjärjestelmänsä puitteissa (välttämättömyysperuste) ja saavutetaanko tavoitteet niiden laajuuden ja vaikutusten vuoksi paremmin EU:n tasolla (tehokkuusperuste). Välttämättömyysperusteen osalta voidaan ensin todeta, että jäsenvaltioiden keskus-, alue- ja paikallistason koordinoimattomilla toimilla ei voida korjata tuotteiden sääntelyn oikeudellista hajanaisuutta, josta aiheutuu palveluntarjoajille vaatimusten noudattamiseen liittyviä lisäkustannuksia ja joka ei kannusta rajatylittävään toimintaan. Esimerkiksi rahoitustuotteiden tarjoamiseen liittyviä vaatimuksia koskevaa EU:n lainsäädäntöä (kuten vakuutusten tarjoamista koskeva direktiivi, rahoitusvälineiden markkinoita koskeva direktiivi ja vähittäismarkkinoille tarkoitettuja paketoituja ja vakuutusmuotoisia sijoitustuotteita (PRIIP-tuotteita) koskeva asetus) ei sovelleta useimpiin yksilöllisiin eläketuotteisiin, joten tällaiset tuotteet kuuluvat kansallisen lainsäädännön soveltamisalaan. Koska yksilöllisten eläketuotteiden markkinoihin sovelletaan yksinomaisesti kansallista sääntelyä, palveluntarjoajat ja eläkesäästäjät ovat eriarvoisessa asemassa tiedonsaannin suhteen, etenkin valtioiden rajat ylittävissä tilanteissa. Näin ollen eläkesäästäjillä saattaa olla puutteelliset tiedot yksilöllisten eläketuotteidensa tosiasiallisesta suorituskyvystä tai he eivät ehkä pysty vaihtamaan palveluntarjoajaa. Jos palveluntarjoajat eivät anna kansallisella tasolla riittävästi tietoa eläkesäästäjille, tämä saattaa vähentää säästäjien luottamusta yksilöllisten eläketuotteiden tarjoajiin ja vähentää näin liiketoimia, hillitsee eläketuotteiden hankkimista ja johtaa huonompiin päätöksiin. Yksilöllisten eläketuotteiden siirrettävyys on ongelma niille, jotka muuttavat toiseen EU-valtioon ja yrittävät säilyttää saman tuotteen ja palveluntarjoajan. Tällä hetkellä ihmisten muuttaessa toiseen jäsenvaltioon heillä ei ole muuta mahdollisuutta kuin etsiä uusi tuote, jonka tarjoaa palveluntarjoaja uudessa jäsenvaltiossa merkittävästi erilaisilla säännöillä, sen sijaan että he voisivat jatkaa säästämistä aiemmassa jäsenvaltiossaan. Kansalliset verokannustimet kannustavat ihmisiä säästämään eläkettä varten ja ovat keskeisessä asemassa pyrittäessä edistämään yksilöllisten eläkkeiden käyttöä. Tällaisten veroetuuksien menettäminen toiseen jäsenvaltioon muutettaessa on merkittävä tekijä, joka estää yksilöllisten eläketuotteiden siirrettävyyttä valtioiden rajojen yli. Jäsenvaltiot eivät pysty yksin korjaamaan tällaisia siirrettävyyteen liittyviä ongelmia. Tehokkuusperusteen kannalta EU:n tason toimilla voidaan korjata markkinoiden pirstoutumisen seurauksia, etenkin kustannusten osalta. Jos EU:n tason toimia ei toteuteta, omaisuuserien muodostamat poolit todennäköisesti pysyvät pieninä ja jäävät kansallisten rajojen sisäisiksi ilman mittakaavaetuja ja kilpailu rajoittuu kansallisiin palveluntarjoajiin. Yksittäiset säästäjät eivät sen vuoksi todennäköisesti saa etua alemmista hinnoista ja paremmista tuotevalikoimista, jotka olisivat tulosta tehokkuuden paranemisesta ja omaisuuserien muodostamien laajojen poolien tuotoista. Pirstoutuminen on kallista myös palveluntarjoajien kannalta: kansallisen sääntelyn eroavaisuudet tarkoittavat vaatimusten noudattamisesta johtuvia lisäkustannuksia. Palveluntarjoajilla on vain vähäiset kannustimet tarjota tuotteita valtioiden rajojen yli, pääasiassa korkeiden kustannusten vuoksi. Standardoidun EU:n yksilöllisen eläketuotteen puolestaan odotetaan leikkaavan palveluntarjoajien kustannuksia, kun luodaan laajempia omaisuuserien pooleja. Eräässä tutkimuksessa esimerkiksi osoitettiin, että kiinteiden kustannusten jakaminen suuremmalle jäsenten poolille auttaisi vähentämään hallintokustannuksia 25 prosenttia. Yksilöllisiä eläkkeitä koskevilla EU:n lainsäädäntöpuitteilla vähennettäisiin palveluntarjoajien kustannuksia luomalla mittakaavaetuja, etenkin sijoitusten ja hallinnon alalla. EU:n puitteilla autettaisiin palveluntarjoajia toimimaan valtioiden rajojen yli, koska niiden ansiosta ne voisivat keskittää tiettyjä toimintoja EU:n tasolla (paikallisen toiminnan tai ulkoistamisen sijaan). Standardoinnin ansiosta palveluntarjoajat pystyisivät tarjoamaan helpommin eläkeratkaisuja yritysasiakkaille, jotka toimivat useassa jäsenvaltiossa ja haluavat EU:n laajuisen yksilöllisen eläkkeen työntekijöilleen. Tämä voisi johtaa tehokkuushyötyihin myös jakelussa, esimerkiksi käyttämällä digitaalisia kanavia yksilöllisten eläkkeiden myymiseen. Yksilöllisiä eläkkeitä koskeviin EU:n lainsäädäntöpuitteisiin voitaisiin yhdistää rahoitusteknologian alan EU-toimia.

Yksilöllisten eläkkeiden käytön lisäämisellä voitaisiin osaltaan turvata riittävät korvausasteet valtion eläkkeiden tai ammatillisten lisäeläkkeiden täydennykseksi tulevaisuudessa. Turvallisten ja korkealaatuisten yksilöllisten eläketuotteiden suuremmasta valikoimasta on etua kaikille työntekijöille, riippumatta siitä, ovatko he palkkatyössä vai itsenäisiä ammatinharjoittajia ja ovatko he ottaneet vastaan työpaikan toisessa jäsenvaltiossa. Yksilöllisten eläkkeiden EU:n sisämarkkinoiden ansiosta tuote olisi saatavilla suuremmalle joukolle ihmisiä. EU:n sääntöjen mukaiset tuotteen vähimmäisvaatimukset toisivat avoimuutta, yksinkertaisuutta ja turvallisuutta PEPP-säästäjille. Lisäksi niissä voitaisiin ottaa huomioon EU:n kansalaisten kasvava liikkuvuus ja työn yhä joustavampi luonne. 2.3.Suhteellisuusperiaate Suhteellisuusperiaatteen mukaan EU:n toiminnan sisältö ja muoto eivät saa ylittää sitä, mikä on tarpeen perussopimusten tavoitteiden saavuttamiseksi. Periaatteessa jo nyt on mahdollista tarjota yksilöllisiä eläketuotteita kaikissa jäsenvaltioissa. Markkinapotentiaaliinsa verrattuna nämä tuotteet eivät kuitenkaan kanavoi riittävästi säästöjä pääomamarkkinoille eivätkä edistä pääomamarkkinaunionin toteuttamista. Joidenkin nykyisten yksilöllisten eläketuotteiden ominaisuudet ovat myös puutteelliset, eikä niiden rajatylittävää siirrettävyyttä ja tarjoamista ole kehitetty riittävästi. Tämän ehdotuksen liitteenä olevassa vaikutustenarvioinnissa esitetään eri toimintavaihtoehtoja: ei toteuteta EU:n tason toimia, laaditaan PEPP-puitteet ja yhdenmukaistetaan kansalliset yksilölliset eläkejärjestelmät. ”Ei EU:n tason toimia” -vaihtoehdolla ei saavutettaisi edellä esitettyjä tavoitteita. Kansallisten järjestelmien yhdenmukaistamisella kyllä saavutettaisiin tavoitteet, mutta se edellyttäisi hyvin erilaisten kansallisten tilanteiden – yksilölliset eläkkeet ovat hyvin kehittyneitä joissakin jäsenvaltioissa mutteivät kaikissa – täyttä yhdenmukaistamista. Tätä vaihtoehtoa pidettiin liian raskaana tavoitteiden saavuttamiseksi. Näin ollen on aiheellista ehdottaa EU:n laajuista yksilöllistä eläketuotetta koskevia PEPP-puitteita, joilla täydennetään nykyisiä kansallisia järjestelmiä. Vaikutustenarvioinnissa tarkasteltiin vaihtoehtoja myös PEPP-tuotteen keskeisten ominaisuuksien kannalta ja suositeltujen ominaisuuksien verovaikutuksia. Jakeluun, sijoituspolitiikkaan, palveluntarjoajan vaihtoon sekä rajatylittäviin tekijöihin liittyvät keskeiset ominaisuudet on suunniteltu tarjoamaan riittävä kuluttajansuoja ja tekemään puitteista houkuttelevat tuleville PEPP-tarjoajille. Esimerkiksi jakeluun sovellettaisiin pitkälti alakohtaisia sääntöjä. Sijoituspolitiikan osalta oletusarvoisena vaihtoehtona olisi asettaa vaatimus, jolla varmistetaan pääomasuoja mutta annetaan palveluntarjoajille mahdollisuus ehdottaa muitakin sijoitusvaihtoehtoja. Palveluntarjoajien vaihto olisi sallittua, mutta vaihtotiheyttä rajoitettaisiin. Valtioiden rajat ylittävän siirrettävyyden ja tarjoamisen osalta suositeltu vaihtoehto perustuu (tällä hetkellä joidenkin ammatillisia lisäeläkkeitä tarjoavien laitosten käyttämään) toimintatapaan, jossa luodaan kansallisia rahasto-osuuksia muutettaessa toiseen jäsenvaltioon, mutta sitä järkevöitettäisiin edelleen PEPP-säästäjien eduksi. PEPP-tuotteesta aiheutuva hallinnollinen rasite olisi vähäinen, koska ehdotuksella vain lisätään uusi tuoteluokka vakuutuksenantajien, eläkerahastojen, sijoituspalveluyritysten, omaisuudenhoitajien ja pankkien tällä hetkellä tarjoamien tuotteiden valikoimaan, ja toimivaltaisten viranomaisten harjoittama valvonta kohdistuu jo kaikkiin näihin voimassa olevien sääntelypuitteiden nojalla. Viranomaiset voivat ottaa käyttöön palveluntarjoajiin kohdistuvia uusia raportointivaatimuksia PEPP-tuotteiden tarjoamisen osalta, etenkin PEPP-tuotteiden rajatylittävän jakelun seuraamiseksi. Tämän hallinnollisen rasitteen pitäisi olla oikeassa suhteessa PEPP-tuotteiden rajatylittävään tarjoamiseen liittyviin riskeihin, ja sen pitäisi mahdollistaa markkinaseuranta, taata asianmukainen valvonta ja edistää kuluttajansuojaa. 2.4.Toimintatavan valinta SEUT-sopimuksen 114 artiklassa annetaan mahdollisuus hyväksyä säädöksiä sekä asetusten että direktiivien muodossa. Tässä tapauksessa valittiin asetus jäljempänä esitetyistä syistä. Koska asetus on suoraan sovellettava kaikissa jäsenvaltioissa, se mahdollistaa PEPP-tuotteen nopeamman käyttöönoton ja sen ansiosta voidaan puuttua pikaisesti tarpeeseen lisätä eläkesäästämistä ja -sijoituksia pääomamarkkinaunioniin liittyen. Koska ehdotuksella yhdenmukaistetaan PEPP-tuotteen keskeisiä ominaisuuksia, niihin ei voida soveltaa erityisiä kansallisia sääntöjä, joten asetus on tässä tapauksessa soveltuvampi kuin direktiivi. Kaikkiin ominaisuuksiin, jotka jäävät ehdotuksen soveltamisalan ulkopuolelle (esim. kerryttämisvaihetta koskevat ehdot), sovellettaisiin tietenkin kansallisia sääntöjä. 3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET 3.1.Sidosryhmien kuuleminen Komissio toteutti heinäkuun ja lokakuun 2016 välillä EU:n yksilöllisiä eläkkeitä koskevan julkisen kuulemisen (myös julkisen kuulemistilaisuuden), johon saatiin yhteensä 585 vastausta eri sidosryhmiltä. Vastauksissa tuli esiin yksityishenkilöiden voimakas kiinnostus yksinkertaisiin, avoimiin ja kustannustehokkaisiin yksilöllisiin eläketuotteisiin kaikkialla EU:ssa. Julkisessa kuulemisessa pyydettiin myös alan toimijoilta palautetta yksilöllisiä eläkkeitä koskevien EU:n puitteiden, mukaan lukien PEPP, toteutettavuudesta. Yleisesti ottaen ne katsoivat, että PEPP-puitteet tarjoavat hyvän mahdollisuuden kehittää uusi eläketuote, ja jotkin alan toimijat ovat jo valmistelemassa PEPP-tuotteen käyttöönottoa. 3.2.Asiantuntijatiedon keruu ja käyttö Ehdotus perustuu eurooppalaisia yksilöllisiä eläkepuitteita koskevaan tutkimukseen, jonka Ernst & Young toteutti komission puolesta. Tutkimus saatiin päätökseen kesäkuussa 2017, ja siinä kartoitetaan erityisesti kaikissa jäsenvaltioissa sovellettavia vero- ja muita oikeudellisia vaatimuksia ja arvioidaan PEPP-tuotteen markkinapotentiaalia. Tutkimuksen keskeisenä päätelmänä on, että verojärjestelmät EU:ssa ovat hyvin erilaisia, minkä vuoksi PEPP-tuotteita koskevien EU:n lainsäädäntöpuitteiden on oltava riittävän joustavat pystyäkseen mukautumaan kansallisiin vaatimuksiin. Lisäksi tutkimuksessa pääteltiin, että PEPP-tuotteen myötä yksilöllisten eläkkeiden markkinat kasvaisivat 0,7 biljoonasta eurosta 2,1 biljoonaan euroon vuoteen 2030 mennessä, kun ilman PEPP-tuotetta ne kasvaisivat 1,4 biljoonaan euroon (olettaen, että PEPP-tuotteeseen sovellettaisiin yksilöllisiä eläketuotteita koskevia nykyisiä kansallisia verokannustimia). Ehdotus perustuu myös Euroopan vakuutus- ja lisäeläkeviranomaisen (EIOPA) teknisiin neuvoihin, jotka koskevat yksilöllisiä eläketuotteita koskevien EU:n sisämarkkinoiden kehittämistä. Neuvojen pohjana on aiempi EIOPAn alustava raportti Towards a single market for personal pensions. Teknisissä neuvoissa suositellaan seuraavaa: ·valitaan mieluummin PEPP-tuote kuin kansallisten järjestelmien yhdenmukaistaminen; ja ·määritellään PEPP-tuotteen keskeiset ominaisuudet EU:n tasolla ja jätetään tietyt muut verotukseen liittyvät ominaisuudet kansallisen lainsäädännön vastuulle. Teknisissä neuvoissa suositellaan, että keskeisiin ominaisuuksiin sisällytetään erityisesti turvallinen oletusarvoinen sijoitusvaihtoehto ja tarkat vaatimukset PEPP-säästäjille annettavien tietojen avoimuudesta. Ehdotus on näiden suositusten mukainen.

Ehdotus perustuu lisäksi seuraaviin: ·OECD:n tutkimus ”Stocktaking of the tax treatment of funded private pension plans in OECD and EU countries”; ·verotusta, rahoituskannustimia ja eläkesäästöjä koskeva komission ja OECD:n hanke; ·OECD:n tutkimus ”Core Principles of Private Pension Regulation”; ja ·Oxeran tutkimus ”Position of savers in private pension products across 14 EU Member States”. 3.3.Vaikutustenarviointi PEPP-ehdotuksen tukena on sääntelyntarkastelulautakunnan 22. toukokuuta 2017 antama myönteinen lausunto sen 2. toukokuuta 2017 antaman ensimmäisen kielteisen lausunnon jälkeen. Kommenteissaan sääntelyntarkastelulautakunta ehdotti, että vaikutustenarvioinnissa olisi analysoitava tarkemmin PEPP-tuotteen keskeisiä ominaisuuksia ja selitettävä, miten sen ominaisuudet vertautuvat tämänhetkisten yksilöllisten eläketuotteiden ominaisuuksiin. Sääntelyntarkastelulautakunta edellytti myös PEPP-vaihtoehdon vaikutusten tarkempaa määrällistä tarkastelua ja sen taustalla olevien olettamusten selventämistä. Vaikutustenarvioinnin lopullisessa versiossa käsitellään näitä seikkoja seuraavasti: ·esitetään yksityiskohtaisesti PEPP-tuotteen ominaisuuksien eri vaihtoehdot; ·selitetään, miten niissä on käytetty mallina nykyisiä yksilöllisiä eläketuotteita, joiden levinneisyysindeksi on suurin; ja ·esitetään määrällisesti PEPP-tuotteen käyttöönoton aikaan saamat lisämäärät yksilöllisten eläkkeiden markkinoille ja vaikutukset pääomamarkkinoihin. Ehdotus on vaikutustenarvioinnin päätelmien mukainen. Vaikutustenarvioinnissa tarkastellut yleiset toimintavaihtoehdot ovat seuraavat: ·ei EU:n toimia; ·PEPP-puitteet; tai ·kansallisten yksilöllisten eläkejärjestelmien yhdenmukaistaminen. Ensimmäisen vaihtoehdon valinnalla ei päästäisi eroon todetuista puutteista (kansallisten pääomamarkkinoiden pirstoutuminen, nykyisten yksilöllisten eläkejärjestelmien puutteelliset ominaisuudet ja rajatylittävän siirrettävyyden ja tarjonnan rajoitukset). Kolmannessa vaihtoehdossa näitä puutteita sitä vastoin käsiteltäisiin. Tähän kuitenkin sisältyisi myös yksilöllisiä eläkkeitä koskevien kansallisen verojärjestelmien yhdenmukaistaminen, mikä edellyttäisi jäsenvaltioiden yksimielistä tukea. Lisäksi palveluntarjoajiin kohdistuisi merkittäviä vaatimusten noudattamisesta aiheutuvia kustannuksia, kun niiden olisi mukautettava kaikki yksilölliset eläketuotteensa uuden järjestelmän mukaisiksi. Lisäksi järjestelmä saattaa poiketa merkittävästi alakohtaisista järjestelmistä, joiden mukaisesti palveluntarjoajat jakelevat muita rahoitustuotteitaan. Sen vuoksi vaikutustenarvioinnissa arvioitiin parhaaksi toinen toimintavaihtoehto, koska se tarjoaa yleiseurooppalaiset yhdenmukaistetut puitteet, joilla täydennetään nykyisiä kansallisia järjestelmiä ja voidaan käsitellä yksilöityjä puutteita hyödyntämällä kohdennettuja ratkaisuja, joissa vältetään liialliset vaatimusten noudattamisesta aiheutuvat kustannukset. PEPP-puitteilla olisi positiivinen taloudellinen vaikutus. Ernst & Youngin tutkimuksen mukaan yksilöllisten eläketuotteiden markkinoilla hoidettavana olevat varat kasvaisivat näiden puitteiden ansiosta 0,7 biljoonasta eurosta 2,1 biljoonaan euroon vuoteen 2030 mennessä, kun ilman PEPP-tuotetta ne kasvaisivat 1,4 biljoonaan euroon (olettaen, että PEPP-tuotteeseen sovellettaisiin verokannustimia).

Niillä olisi myös positiivinen sosiaalinen vaikutus, kun useammat ihmiset voisivat täydentää muita tulolähteitään PEPP-tuotteella eläkkeellä ollessaan ja parantaa näin eläkkeensä riittävyyttä. Puitteilla olisi erityisesti suurempi vaikutus epätyypillistä työtä tekeviin, itsenäisiin ammatinharjoittajiin ja liikkuviin työntekijöihin, joilla ei ole riittävää valtiollista eläkettä tai ammatillista lisäeläkettä tai jotka eivät voi liittyä näihin järjestelmiin. Positiivinen sosiaalinen vaikutus olisi suurempi niissä jäsenvaltioissa, joissa valinnanvara ja yksilöllisten eläketuotteiden käyttö on vähäistä. Odotettavissa ei ole merkittäviä ympäristövaikutuksia, joskin sillä, että palveluntarjoajia kannustetaan ottamaan huomioon ympäristöön ja hallintotapaan liittyvät sekä sosiaaliset tekijät sijoituksissaan (julkistamisvaatimuksiin liittyen), voi olla positiivista vaikutusta kestävyyden kannalta. 3.4.Perusoikeudet Ehdotuksessa noudatetaan perusoikeuksia ja otetaan huomioon Euroopan unionin perusoikeuskirjassa tunnustetut periaatteet, erityisesti oikeus henkilötietojen suojaan, omistusoikeus, elinkeinovapaus sekä naisten ja miesten tasa-arvon periaate. Sillä edistetään korkeatasoista kuluttajansuojaa koskevia perusoikeuskirjan 38 artiklan tavoitteita. 4.TALOUSARVIOVAIKUTUKSET Ehdotuksella on vaikutuksia EU:n talousarvioon. Erityisesti Euroopan valvontaviranomaisten lisätehtävät edellyttävät lisää resursseja ja joitakin operationaalisia sijoituksia. Näihin tehtäviin kuuluvat seuraavat: ·PEPP-tuotteiden hyväksyntä; ·lisäohjeiden laatiminen; tai ·kaikkien hyväksyttyjen PEPP-tuotteiden keskusrekisteri. Vuoden 2019 kustannuksiksi on arvioitu 1 000 000 euroa, mukaan luettuna kertaluonteinen operationaalinen sijoitus, ja kustannukset ovat yhteensä noin 1 200 000 euroa vuodessa vuoteen 2021 asti. Euroopan valvontaviranomaisten tämänhetkisten yhteisrahoitusjärjestelyjen mukaisesti rahoituksesta 40 prosenttia sisällytetään EU:n talousarvioon eikä se ylitä määrää, joka on vahvistettu nykyisessä monivuotisessa rahoituskehyksessä, joka on voimassa vuoteen 2020. 5.LISÄTIEDOT 5.1.Toteuttamissuunnitelmat, seuranta, arviointi ja raportointijärjestelyt Asetuksen voimaantulon jälkeen komissio seuraa tavoitteiden keskeisiä keskipitkän aikavälin suorituskykyindikaattoreita. Näihin indikaattoreihin kuuluvat seuraavat: ·yksilöllisten eläketuotteiden käyttöönotto yhteensä – hoidettavana olevien varojen osalta – ja PEPP-tarjoajien sekä PEPP-sijoitusten maantieteellinen ja alakohtainen jakautuminen (tavoite: sijoitusten lisääminen EU:ssa ja pääomamarkkinaunionin edistäminen); ·PEPP-rekisteröitymisten lukumäärä ja yksilöllisten eläketuotteiden (mukaan luettuna kansalliset tuotteet ja PEPP) suhteellinen osuus prosentteina kotitalouksien rahoitusomaisuudesta (tavoite: tuotteen ominaisuuksien parantaminen yksilöllisten eläkkeiden markkinoilla); ja ·niiden palveluntarjoajien määrä, jotka käyttävät rajatylittävään toimintaan tarkoitettua toimilupaa, ja sellaisten PEPP-tuotteiden suhteellinen osuus, joissa on enemmän kuin yksi kansallinen rahasto-osuus, verrattuna kaikkiin yksilöllisiin eläketuotteisiin (tavoite: yksilöllisten eläketuotteiden rajatylittävän tarjoamisen ja siirrettävyyden lisääminen). Euroopan valvontaviranomaisten keräämien tietojen avulla voitaisiin seurata PEPP-tuotteen suorituskykyindikaattoreita. Lisäksi komissio arvioi, missä määrin jäsenvaltioiden kansallisessa lainsäädännössä on otettu huomioon komission suositus PEPP-tuotteeseen sovellettavasta suotuisasta verokohtelusta. Ehdotukseen sisältyy arviointi viisi vuotta asetuksen soveltamisen alkamispäivän jälkeen.

5.2.Ehdotukseen sisältyvien säännösten yksityiskohtaiset selitykset Ehdotetussa yleiseurooppalaista yksilöllistä eläketuotetta koskevassa asetuksessa on 11 lukua. Ensimmäistä lukua (Yleiset säännökset) ja viimeistä lukua (Loppusäännökset) lukuun ottamatta rakenne noudattelee tuotteen elinkaarta. I luvussa esitetään ehdotetun asetuksen tavoitteet, joihin kuuluvat seuraavat: ·hankitaan lisää pääomaa ja kanavoidaan se eurooppalaisiin pitkän aikavälin sijoituksiin reaalitalouteen; ·tarjotaan parempia tuoteominaisuuksia, jotta kansalaiset saavat etua yksinkertaisesta, turvallisesta ja kustannustehokkaasta yksilöllisestä eläketuotteesta ja voivat valita erityyppisistä PEPP-tarjoajista; ja ·kannustetaan PEPP-tuotteiden rajatylittävää tarjoamista ja siirrettävyyttä. I luku sisältää ehdotetun asetuksen merkittävien käsitteiden määritelmät, esimerkiksi ’yleiseurooppalainen yksilöllinen eläketuote’, ’PEPP-tili’, ’eläke-etuudet’, ’kerryttämisvaihe’, ’maksatusvaihe’, ’PEPP-tarjoaja’ ja ’PEPP-jakelija’, ’PEPP-tuotteen siirrettävyys’ ja ’palveluntarjoajan vaihto’. Sovellettavia sääntöjä koskevassa artiklassa selitetään ehdotetun asetuksen, PEPP-tuotetta koskevien sopimusehtojen ja asiaa sääntelevien kansallisten sääntöjen välinen vuorovaikutus. II luvussa esitetään periaate, jonka mukaan vain rahoitusalan yritykset, joilla on jo EU:n tasolla toimivaltaisten viranomaisten sovellettavan alakohtaisen lainsäädännön mukaisesti antama hyväksyntä, voivat hakea hyväksyntää PEPP-tuotteiden tarjoamiselle (eli niiden luomiselle ja jakelulle). Hyväksynnän PEPP-tarjoajana toimimiselle eli sille, että yksilöllisessä eläketuotteessa saa käyttää PEPP-merkkiä, myöntää EU:n viranomainen EIOPA. Nimitystä ’PEPP’ tai ’yleiseurooppalainen yksilöllinen eläketuote’ voidaan käyttää yksilöllisestä eläketuotteesta vain, jos EIOPA on hyväksynyt, että kyseisen yksilöllisen eläketuotteen tarjoamisessa voidaan käyttää nimitystä ’PEPP’. Olemassa olevat yksilölliset eläketuotteet voidaan muuttaa PEPP-tuotteiksi EIOPAn hyväksynnän jälkeen. EIOPAn on kuultava rahoitusalan yrityksen suhteen toimivaltaista valvontaviranomaista ennen kuin se tekee päätöksen hakemuksen hyväksymisestä tai hylkäämisestä. Lisäksi II lukuun sisältyy sääntöjä, joiden mukaan PEPP-tuotteita voivat jaella myös rahoitusalan yritykset, jotka eivät ole luoneet niitä. Näin voivat tehdä rahoitusalan yritykset, jotka ovat saaneet kansallisilta toimivaltaisilta viranomaisilta erityishyväksynnän jakelua varten, sekä vakuutus- tai jälleenvakuutusedustajat tai sivutoimiset vakuutusedustajat, jotka ovat rekisteröityneet tällaisiksi direktiivin (EU) 2016/97 (vakuutusten tarjoamista koskeva direktiivi) mukaisesti. III luvussa vahvistetaan kotijäsenvaltion ja vastaanottavan jäsenvaltion toimivaltaisten viranomaisten välinen toimivallan jako siltä osin kuin on kyse PEPP-tarjoajien vapaudesta tarjota palveluja ja niiden sijoittautumisvapaudesta. Kun otetaan huomioon joidenkin jäsenvaltioiden huoli mahdollisista epätasapuolisista toimintaedellytyksistä niiden erilaisten vakavaraisuusjärjestelyjen vuoksi, joita erityyppisiin potentiaalisiin PEPP-tarjoajiin sovelletaan, EU:n laajuista toimilupaa koskevalla järjestelmällä (”passporting”) voitaisiin suureksi osaksi lieventää erilaisten vakavaraisuusjärjestelyjen kilpailuvaikutuksia, koska järjestelmän tukena ovat kotijäsenvaltion ja vastaanottavan jäsenvaltion toimivaltaiset viranomaiset sekä EIOPA, joka on vastuussa PEPP-merkin käytön hyväksymisestä. III luku sisältää myös siirrettävyyttä koskevat säännökset. Niiden ansiosta PEPP-säästäjät, joiden kotipaikka vaihtuu heidän muuttaessaan toiseen jäsenvaltioon, voivat jatkaa maksamista siihen PEPP-tuotteeseen, josta he ovat jo tehneet sopimuksen alkuperäisessä jäsenvaltiossa olevan palveluntarjoajan kanssa. Tällöin PEPP-säästäjillä on oikeus säilyttää kaikki etuudet ja kannustimet, jotka liittyvät jatkuvaan sijoittamiseen samaan PEPP-tuotteeseen. Siirrettävyyspalvelun taustalla olevan mekanismin mukaan kunkin henkilökohtaisen PEPP-tilin sisällä avataan uusi rahasto-osuus. Tämä rahasto-osuus vastaa verokannustimien käyttöä koskevia oikeudellisia vaatimuksia ja ehtoja, jotka on vahvistettu kansallisella tasolla PEPP-tuotteille siinä jäsenvaltiossa, johon PEPP-säästäjä muuttaa. Asetusehdotuksessa säädetään uusien rahasto-osuuksien avaamista, kertyneiden oikeuksien siirtoa näiden rahasto-osuuksien välillä ja tästä vaihtoehdosta annettavien tietojen tarjoamista koskevasta mekanismista, jossa noudatetaan vaiheittaista lähestymistapaa. Asetuksen kolmen ensimmäisen soveltamisvuoden aikana PEPP-tarjoajien on annettava tietoja saatavilla olevista rahasto-osuuksista. Tämän jälkeen PEPP-säästäjillä on oikeus avata kansallisia rahasto-osuuksia, jotka kattavat kaikki jäsenvaltioiden järjestelmät. IV luvun säännöksillä pyritään takaamaan mahdollisimman avoimet tiedot PEPP-tuotteen ominaisuuksista, etenkin potentiaalisten PEPP-säästäjien kannalta. Säännöissä selvennetään erityisesti, että kaikki PEPP-tuotteita koskevat asiakirjat ja tiedot on toimitettava potentiaalisille PEPP-säästäjille ja PEPP-edunsaajille sähköisesti; sähköinen jakelu on oletusarvoinen valinta. PEPP-tarjoajien ja -jakelijoiden on pyynnöstä toimitettava nämä asiakirjat ja tiedot veloituksetta myös pysyvällä välineellä. Neuvonnan osalta PEPP-tarjoajien odotetaan arvioivan potentiaalisten PEPP-säästäjien soveltuvuus ja asianmukaisuus, vaikkakin säästäjät voivat luopua oikeudestaan saada neuvontaa, jos he valitsevat oletusarvoisen vaihtoehdon. Sopimusta edeltävien tietojen toimittamisen kulmakivi on PEPP-avaintietoasiakirja. Sen muoto, sisältö ja toimittamisedellytykset kuvataan yksityiskohtaisesti ehdotetussa asetuksessa. PEPP-sopimuksen voimassaolon aikana annetuista tiedoista palveluntarjoajan on laadittava ’PEPP-etuusote’. Tämän on sisällettävä tiedot seuraavista: ·kertyneet oikeudet tai karttunut pääoma; ·PEPP-järjestelmän mukaiset täydelliset tai osittaiset takeet; ja ·tapauksen mukaan takeiden luonne ja mekanismit, joilla kertyneet henkilökohtaiset oikeudet suojataan.

V luvussa käsitellään PEPP-tuotteen kerryttämisvaihetta, mukaan luettuna PEPP-tarjoajia ja -säästäjiä koskevat sijoittamissäännöt. PEPP-tarjoajiin sovellettavat säännökset on johdettu varovaisuusperiaatteesta, ja niillä taataan sijoituspolitiikkaa koskevat turvalliset ja luotettavat puitteet. PEPP-tarjoajien on tarjottava PEPP-säästäjille enintään viisi sijoitusvaihtoehtoa, joista yksi on oletusarvoinen sijoitusvaihtoehto, joka varmistaa, että PEPP-säästäjä saa takaisin vähintään sijoitetun pääoman. PEPP-tarjoajien on suunniteltava kaikki sijoitusvaihtoehdot todistettujen riskienpienentämistekniikoiden perusteella, joilla varmistetaan PEPP-säästäjien riittävä suojelu. PEPP-sopimuksen tekemisen jälkeen PEPP-säästäjien on valittava sijoitusvaihtoehto, ja heidän on voitava vaihtaa sitä maksutta joka viides kerryttämisvuosi. Jäsenvaltiot voivat päättää kaikista muista kerryttämisvaiheeseen liittyvistä ehdoista. Tällaisiin ehtoihin voivat kuulua seuraavat: ·ikärajat kerryttämisvaiheen aloittamista varten; ·kerryttämisvaiheen vähimmäiskesto; ·talletusten enimmäis- ja vähimmäismäärä ja niiden jatkuvuus; ja ·lunastusta koskevat ehdot ennen eläkeikää, jos kyseessä on erityisen vaikea tilanne. VI luvussa vahvistetaan mekanismi säilytysyhteisön nimeämiseksi, kun kyseessä on PEPP-järjestelmä, jossa PEPP-säästäjät ja PEPP-edunsaajat kantavat kokonaisuudessaan sijoitusriskin. Säännökset kattavat varojen säilyttämisen sekä säilytysyhteisön valvontavelvollisuudet ja vastuut. Ehdotetussa asetuksessa edellytetään, että on perustettava menettelyt, joiden mukaisesti asiakkailla ja muilla asianomaisilla osapuolilla, erityisesti kuluttajajärjestöillä, on mahdollisuus tehdä PEPP-tarjoajiin ja -jakelijoihin kohdistuvia valituksia. Kaikissa tapauksissa on varmistettava, että valituksen tekijät saavat vastauksen valitukseensa. Käyttöön on myös otettava asianmukaiset mekanismit puolueettomia ja riippumattomia tuomioistuinten ulkopuolisia valitus- ja riidanratkaisumenettelyjä varten PEPP-säästäjien ja PEPP-tarjojajien tai -jakelijoiden välisten riitojen ratkaisemiseksi. Ehdotettuun asetukseen sisältyy PEPP-tarjoajien mahdollisuus kattaa kuolemanvarariski ja muut biometriset riskit. VII luvussa säännellään PEPP-tarjoajien vaihtoa. PEPP-säästäjän esittämän pyynnön jälkeen mahdollinen positiivinen saldo siirretään siirtävän tarjoajan ylläpitämältä PEPP-tililtä uudelle PEPP-tilille, jonka vastaanottava tarjoaja on avannut, ja aiempi PEPP-tili suljetaan. Vaihtopalvelun voivat tarjota PEPP-tarjoajat, jotka ovat sijoittautuneet samaan jäsenvaltioon (kotimainen vaihto) tai eri jäsenvaltioihin (rajatylittävä vaihto). Maksuihin, jotka siirtävä PEPP-tarjoaja veloittaa PEPP-säästäjältä ylläpitämänsä PEPP-tilin lopettamisesta, kaavaillaan ylärajaa. VIII luvussa jätetään suurin osa maksatusvaiheeseen liittyvistä PEPP-ehdoista jäsenvaltioiden päätettäväksi, esimerkiksi seuraavat: ·eläkeiän vahvistaminen; ·eläkeiän saavuttamisen ja maksatusvaiheen alkamisen välinen pakollinen yhteys; ·PEPP-järjestelmään kuulumisen vähimmäiskausi; ja ·enimmäiskausi PEPP-järjestelmään liittymiselle ennen eläkeiän saavuttamista. Ehdotuksessa annetaan PEPP-tarjoajille, PEPP-säästäjille ja PEPP-edunsaajille vapaus määritellä sopimusteitse maksusuoritusten (esim. elinkorot, kertasuoritukset, nostoerät) muodot ja asetetaan tämä joustavuus jäsenvaltioille pakolliseksi ehdoksi, jolla voi olla vaikutusta PEPP-tuotteiden kansallisten verokannustimien saatavuuteen joissakin jäsenvaltioissa. IX luvussa jaetaan valvontavelvollisuudet EIOPAn ja kansallisten toimivaltaisten viranomaisten välille. EIOPAn edellytetään valvovan EU:n alueella perustettuja tai jaeltuja eläkejärjestelmiä sen varmistamiseksi, että niistä ei käytetä nimitystä ’PEPP’ tai anneta ymmärtää, että kyseessä olisi PEPP-järjestelmä, ellei niitä ole hyväksytty ehdotetun asetuksen nojalla. X luvussa kuvataan, mitkä ehdotetun asetuksen säännösten rikkomiset saattavat johtaa seuraamuksiin, miten kansalliset toimivaltaiset viranomaiset voivat toteuttaa nämä seuraamukset ja miten rikkomisista ja seuraamuksista olisi raportoitava. XI luvussa annetaan Euroopan komissiolle valta hyväksyä delegoituja säädöksiä seuraavilla aloilla:

·eturistiriidat; ·kannustimet; ·PEPP-tuotteiden myynti neuvonnalla ja ilman neuvontaa; ·tuotehallintavaatimukset; ·tietojen toimittaminen sopimuskaudella; ja ·raportointi kansallisille viranomaisille ja raportointi sijoitusvaihtoehdoista. Komissio hyväksyy myös teknisiä sääntelystandardeja, jotka koskevat avaintietoasiakirjan sisältöä ja toimittamista, sekä teknisiä täytäntöönpanostandardeja, jotka koskevat PEPP-etuusotteen standardoitua esitysmuotoa. Komissio arvioi asetusta viisi vuotta sen voimaantulon jälkeen. Arvioinnissa on erityisesti tarkasteltava, miten asetuksen säännöt toimivat ja mitä kokemuksia niiden soveltamisesta on saatu, missä määrin PEPP-tarjoajat ovat käyttäneet PEPP-nimitystä, PEPP-tarjoajien ja PEPP-tuotteisiin tehtyjen sijoitusten maantieteellistä ja alakohtaista jakautumista, asetuksen vaikutusta yksilöllisten eläkkeiden markkinoihin, IV luvun mukaisten tietovaatimusten asianmukaisuutta, sitä, olisiko asetusta asianmukaista täydentää PEPP-sijoitusten kannustimia koskevilla säännöksillä, mahdollisia esteitä, jotka ovat saattaneet haitata sijoittamista PEPP-nimitystä käyttäviin yksilöllisiin eläketuotteisiin, mukaan luettuna unionin muun lainsäädännön vaikutukset PEPP-säästäjiin, maksuja, joita vaaditaan PEPP-tarjoajilta niiden avatessa uusia rahasto-osuuksia PEPP-säästäjien henkilökohtaisille PEPP-tileille, sekä PEPP-tuotteisiin liittyvien sijoituspäätösten vaikutusta ympäristöön ja hallintotapaan liittyviin sekä sosiaalisiin tekijöihin. 2017/0143 (COD) Ehdotus EUROOPAN PARLAMENTIN JA NEUVOSTON ASETUS yleiseurooppalaisesta yksilöllisestä eläketuotteesta (PEPP) (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 114 artiklan, ottavat huomioon Euroopan komission ehdotuksen, sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottavat huomioon Euroopan talous- ja sosiaalikomitean lausunnon, noudattavat tavallista lainsäätämisjärjestystä sekä katsovat seuraavaa:

(1)EU:n kotitaloudet ovat maailman suurimpien säästäjien joukossa, mutta enin osa näistä säästöistä on lyhyen maturiteetin pankkitileillä. Pääomamarkkinoille tehtävien sijoitusten lisääntyminen auttaisi vastaamaan väestön ikääntymisen ja matalien korkojen aiheuttamiin haasteisiin. (2)Yksilöllisillä eläkkeillä on tärkeä tehtävä pitkän aikavälin säästäjien ja pitkän aikavälin sijoitusmahdollisuuksien yhdistämisessä. Laajemmat eurooppalaiset yksilöllisten eläkkeiden markkinat tukisivat yhteisösijoittajille tarjolla olevaa rahoitusta ja investointeja reaalitalouteen. (3)Yksilöllisten eläkkeiden sisämarkkinoiden toimintaa haittaavat tällä hetkellä kansallisten markkinoiden suuri hajanaisuus sekä yksilöllisten eläketuotteiden rajallinen siirrettävyys. Näiden vuoksi yksittäisten henkilöiden saattaa olla vaikea hyödyntää perusvapauksiaan. He eivät ehkä esimerkiksi pysty ottamaan vastaan työpaikkaa toisesta jäsenvaltiosta tai jäämään eläkkeelle toisessa jäsenvaltiossa. Lisäksi nykyisten yksilöllisten eläketuotteiden standardoinnin puute haittaa palveluntarjoajien mahdollisuutta hyödyntää sijoittautumisvapautta ja palvelujen tarjoamisen vapautta. (4)Pääomamarkkinaunionin avulla voidaan edistää pääoman mobilisointia Euroopassa ja sen kanavoimista kaikille yrityksille, myös pienille ja keskisuurille yrityksille, sekä infrastruktuurihankkeisiin ja pitkän aikavälin kestäviin hankkeisiin, jotka tarvitsevat sitä laajentuakseen ja luodakseen työpaikkoja. Yksi pääomamarkkinaunionin keskeisistä tavoitteista on lisätä yksityissijoittajien sijoituksia ja valinnanvaraa ottamalla eurooppalaiset säästöt paremmin käyttöön. (5)Syyskuussa 2015 esitetyssä pääomamarkkinaunionin luomista koskevassa toimintasuunnitelmassa komissio ilmoitti, että se ”arvioi tarvetta luoda toimintapuitteet, joiden avulla Eurooppaan luodaan menestyksekkäät markkinat yksinkertaisille, tehokkaille ja kilpailukykyisille henkilökohtaisille eläkkeille, ja määrittää, edellyttävätkö tällaiset markkinat EU:n lainsäädäntöä”. (6)Euroopan parlamentti korosti 19 päivänä tammikuuta 2016 antamassaan päätöslauselmassa, että ”on luotava toimintaedellytykset, jotka kannustavat rahoitustuotteiden innovointiin, edistävät monimuotoisuutta, hyödyttävät reaalitaloutta, tarjoavat lisäkannustimia investointeihin ja voivat lisäksi edistää riittävien, turvattujen ja kestävien eläkkeiden maksamista”. Esimerkkinä se mainitsee yksinkertaisen ja avoimen yleiseurooppalaisen eläketuotteen kehittämisen. (7)Eurooppa-neuvosto korosti 28 päivänä kesäkuuta 2016 antamissaan päätelmissä, että on tärkeää ”varmistaa yrityksille helpompi rahoituksen saanti ja tukea investointeja reaalitalouteen edistämällä pääomamarkkinaunionin tavoitteita”. (8)Syyskuun 14 päivänä 2016 julkaistussa tiedonannossaan Pääomamarkkinaunioni – Vauhtia uudistuksiin komissio totesi, että se ”harkitsee tekevänsä yksinkertaista, tehokasta ja kilpailukykyistä yksilöllistä EU:n eläketuotetta koskevia ehdotuksia.[...] Tarkastelussa on myös se vaihtoehto, että tehdään lainsäädäntöehdotus vuonna 2017”. (9)Pääomamarkkinaunionia koskevan toimintasuunnitelman väliarvioinnista antamassaan tiedonannossa komissio ilmoitti yleiseurooppalaista yksilöllistä eläketuotetta koskevasta lainsäädäntöehdotuksesta vuoden 2017 kesäkuun loppuun mennessä. Tiedonannon mukaan sillä ”luodaan perusta turvallisemmille, kustannustehokkaammille ja avoimemmille kohtuuhintaisen, vapaaehtoisen ja yleiseurooppalaisesti hallittavan yksilöllisen eläkesäästämisen markkinoille. Näin voidaan ottaa huomioon niiden ihmisten tarpeet, jotka haluavat parantaa eläkesäästöjensä riittävyyttä, vastata väestörakenteen aiheuttamaan haasteeseen, täydentää nykyisiä eläketuotteita ja -järjestelmiä ja edistää yksilöllisten eläkkeiden kustannustehokkuutta tukemalla mahdollisuuksia tehdä pitkän aikavälin investointeja yksilöllisiin eläkkeisiin”. (10)Yksilöllisiin eläketuotteisiin kuuluvan PEPP-tuotteen kehittämisellä lisätään eläkesäästämisen vaihtoehtoja ja luodaan EU-markkinat PEPP-tarjoajille. Se tarjoaa kotitalouksille parempia vaihtoehtoja saavuttaa eläkkeelle siirtymistä koskevat tavoitteet. (11)PEPP-tuotteita koskevilla lainsäädäntöpuitteilla luodaan perusta kohtuuhintaisten ja vapaaehtoisten eläkkeisiin liittyvien sijoitusten menestyville markkinoille, joita voidaan hallinnoida yleiseurooppalaisella tasolla. Näillä lainsäädäntöpuitteilla täydennetään nykyisiä eläketuotteita ja -järjestelmiä ja voidaan ottaa huomioon niiden ihmisten tarpeet, jotka haluavat parantaa eläkesäästöjensä riittävyyttä, vastata väestörakenteen aiheuttamaan haasteeseen ja tarjota uusi merkittävä yksityisen pääoman lähde pitkän aikavälin sijoituksia varten. Näillä puitteilla ei korvata eikä yhdenmukaisteta voimassa olevia kansallisia yksilöllisiä eläkejärjestelmiä. (12)Asetuksella yhdenmukaistetaan joitakin PEPP-tuotteen keskeisiä ominaisuuksia, jotka liittyvät avaintekijöihin, kuten jakeluun, sijoituspolitiikkaan, palveluntarjoajan vaihtoon taikka rajatylittävään tarjoamiseen ja siirrettävyyteen. Näiden keskeisten ominaisuuksien yhdenmukaistamisella parannetaan yksilöllisten eläkkeiden tarjoajien tasapuolisia toimintaedellytyksiä ja edistetään pääomamarkkinaunionin toteuttamista sekä yksilöllisten eläkkeiden sisämarkkinoiden yhdentymistä. Näin luodaan pitkälti standardoitu yleiseurooppalainen tuote, joka on saatavilla kaikissa jäsenvaltioissa ja jonka ansiosta kuluttajat voivat hyödyntää sisämarkkinoita täysimääräisesti, koska heillä on mahdollisuus siirtää eläkeoikeudet ulkomaille ja tarjolla on suurempi valikoima eri tyyppisiä palveluntarjoajia, myös valtioiden rajat ylittävästi. Kun valtioiden rajat ylittävään eläkepalvelujen tarjoamiseen kohdistuu vähemmän esteitä, yleiseurooppalainen yksilöllinen eläketuote lisää kilpailua palveluntarjoajien välillä yleiseurooppalaisella tasolla ja luo mittakaavaetuja, joista pitäisi olla hyötyä säästäjille. (13)SEUT-sopimuksen 114 artiklassa annetaan mahdollisuus hyväksyä säädöksiä sekä asetusten että direktiivien muodossa. Asetuksen hyväksymistä pidetään parempana vaihtoehtona, koska se on suoraan sovellettavissa kaikissa jäsenvaltioissa. Sen ansiosta voidaan näin ollen ottaa PEPP-tuote nopeammin käyttöön ja puuttua pikaisesti tarpeeseen lisätä eläkesäästämistä ja -sijoituksia pääomamarkkinaunionin puitteissa. Koska asetuksella yhdenmukaistetaan PEPP-tuotteen keskeisiä ominaisuuksia, niihin ei tarvitse soveltaa erityisiä kansallisia sääntöjä, joten asetus vaikuttaa tässä tapauksessa soveltuvammalta kuin direktiivi. Sitä vastoin ominaisuuksiin, jotka eivät kuulu asetuksen soveltamisalaan (esim. kerryttämisvaihetta koskevat ehdot), sovelletaan kansallisia sääntöjä. (14)PEPP-tarjoajilla pitäisi olla pääsy koko unionin markkinoille tuotetta koskevalla yhdellä hyväksynnällä, jonka antaa Euroopan vakuutus- ja lisäeläkeviranomainen, jäljempänä ’EIOPA’, yksien sääntöjen perusteella. (15)Yhdellä yhtenäisellä PEPP-passilla varmistetaan PEPP-tuotteiden sisämarkkinoiden luominen. (16)Jotta varmistetaan palvelujen laadukkuus ja kuluttajansuojan tehokkuus, kotijäsenvaltion ja vastaanottavan jäsenvaltion olisi tehtävä tiivistä yhteistyötä tässä asetuksessa säädettyjen velvollisuuksien täytäntöönpanossa. Jos PEPP-tarjoajat ja -jakelijat harjoittavat liiketoimintaa eri jäsenvaltioissa palvelujen tarjoamisen vapauden puitteissa, kotijäsenvaltion toimivaltaisen viranomaisen pitäisi olla vastuussa tässä asetuksessa vahvistettujen velvollisuuksien noudattamisen varmistamisesta, koska sillä on tiiviimmät yhteydet PEPP-tarjojaan. Jos vastaanottavan jäsenvaltion toimivaltainen viranomainen saa tietoonsa, että velvollisuuksia on rikottu sen alueella, sen olisi ilmoitettava tästä kotijäsenvaltion toimivaltaiselle viranomaiselle, jonka on tämän jälkeen toteutettava aiheelliset toimenpiteet, jotta varmistetaan kotijäsenvaltion ja vastaanottavan jäsenvaltion toimivaltaisten viranomaisten vastuulle kuuluvien tehtävien oikeudenmukainen jakautuminen. Lisäksi vastaanottavan jäsenvaltion toimivaltaisen viranomaisen olisi voitava puuttua asiaan, jos kotijäsenvaltio ei toteuta aiheellisia toimenpiteitä tai jos toteutetut toimenpiteet eivät ole riittävät. (17)Jos toiseen jäsenvaltioon perustetaan sivuliike tai pysyvä liikepaikka, on asianmukaista jakaa täytäntöönpanovastuu kotijäsenvaltion ja vastaanottavan jäsenvaltion kesken. Samoin kuin palvelujen tarjoamisen tapauksessa kotijäsenvaltion toimivaltaisen viranomaisen olisi edelleen vastattava liiketoimintaan kokonaisuudessaan vaikuttavien velvollisuuksien, kuten ammatillisia vaatimuksia koskevien sääntöjen, noudattamisesta, kun taas vastaanottavan jäsenvaltion toimivaltaisen viranomaisen olisi vastattava tietojen ilmoittamista koskevien sääntöjen ja liiketoiminnan menettelytapasääntöjen noudattamisen valvonnasta alueellaan tarjottujen palvelujen osalta. Jos vastaanottavan jäsenvaltion toimivaltainen viranomainen kuitenkin saa tietoonsa, että sen alueella on rikottu velvollisuuksia, joiden suhteen vastaanottavalle jäsenvaltiolle ei ole tässä asetuksessa annettu vastuuta, tiivis yhteistyö edellyttää, että viranomainen ilmoittaa tästä kotijäsenvaltion toimivaltaiselle viranomaiselle, jotta tämä voi toteuttaa aiheelliset toimenpiteet. Asia on näin erityisesti silloin, kun kyse on hyvää mainetta, ammatillista tietämystä ja pätevyyttä koskeviin vaatimuksiin liittyvien sääntöjen rikkomisista. Lisäksi vastaanottavan jäsenvaltion toimivaltaisen viranomaisen olisi kuluttajien suojelemiseksi voitava puuttua asiaan, jos kotijäsenvaltio ei toteuta aiheellisia toimenpiteitä tai jos toteutetut toimenpiteet eivät ole riittävät. (18)Jäsenvaltioiden toimivaltaisilla viranomaisilla olisi siksi oltava käytettävissään kaikki tarpeelliset keinot sen varmistamiseksi, että PEPP-tarjoajien ja -jakelijoiden liiketoiminta on asianmukaista koko unionissa riippumatta siitä, perustuuko se sijoittautumisvapauteen vai palveluiden tarjoamisen vapauteen. Valvonnan tehokkuuden varmistamiseksi kaikkien toimivaltaisten viranomaisten toteuttamien toimien olisi oltava oikeassa suhteessa tietyn tarjoajan tai jakelijan liiketoimintaan liittyvien riskien luonteeseen, laajuuteen ja monitahoisuuteen riippumatta siitä, kuinka merkittävä kyseinen tarjoaja tai jakelija on markkinoiden yleisen taloudellisen vakauden kannalta. (19)PEPP-tuotteen yleiseurooppalaista ulottuvuutta voidaan kehittää tarjoajan tasolla rajatylittävän toiminnan tarjoamien mahdollisuuksien kautta mutta myös PEPP-säästäjän tasolla PEPP-tuotteen siirrettävyyden kautta; näin edistetään sellaisten henkilöiden yksilöllisten eläkeoikeuksien suojaamista, jotka käyttävät SEUT-sopimuksen 21 ja 45 artiklan mukaista oikeuttaan vapaaseen liikkuvuuteen. Siirrettävyyteen liittyy PEPP-säästäjän asuinpaikan muuttaminen toiseen jäsenvaltioon vaihtamatta PEPP-tarjoajaa, kun taas PEPP-tarjoajan vaihtoon ei välttämättä liity asuinpaikan muuttamista. (20)PEPP-tuotteeseen olisi sisällyttävä kansallisia rahasto-osuuksia, joista jokaisessa otetaan huomioon yksilöllisen eläketuotteen ominaisuudet, jotka mahdollistavat sen, että PEPP-tuotteeseen suoritettavat maksut ovat kannustinkelpoisia. Yksittäisten PEPP-säästäjien tasolla ensimmäinen rahasto-osuus olisi luotava PEPP-tuotteen avaamisen yhteydessä.

(21)Jotta siirtymävaihe olisi jouheva PEPP-tarjoajien kannalta, velvollisuutta tarjota PEPP-tuotteita, joissa on rahasto-osuuksia kutakin jäsenvaltiota varten, sovelletaan kolme vuotta tämän asetuksen voimaantulon jälkeen. PEPP-tuotetta käyttöön ottaessaan tarjoajan olisi kuitenkin annettava tietoa siitä, mitkä kansalliset rahasto-osuudet ovat välittömästi saatavilla, jotta vältetään mahdollinen kuluttajien harhaanjohtaminen. (22)Kun otetaan huomioon perustetun eläkejärjestelmän luonne ja siihen liittyvä hallinnollinen rasite, PEPP-tarjoajien ja -jakelijoiden olisi tarjottava potentiaalisille PEPP-säästäjille ja -edunsaajille selviä ja riittäviä tietoja eläkkeelle siirtymistä koskevan päätöksenteon tueksi. Samasta syystä PEPP-tarjoajien ja -jakelijoiden olisi varmistettava erittäin laaja avoimuus järjestelmän eri vaiheissa eli ennen järjestelmään liittymistä, jäsenyyden aikana (mukaan lukien eläkkeelle siirtymistä edeltävä vaihe) ja eläkkeelle siirtymisen jälkeen. Erityisesti olisi annettava tiedot kertyneistä eläkeoikeuksista, ennustetuista eläke-etuuksien tasoista, riskeistä ja takeista sekä kustannuksista. Jos ennustettu eläke-etuuksien taso perustuu talousskenaarioihin, tietoa olisi annettava myös epäedullisesta skenaariosta, jonka olisi oltava ääritapaus mutta kuitenkin uskottava. (23)Ennen PEPP-järjestelmään liittymistä potentiaalisille PEPP-säästäjille olisi annettava kaikki tarvittavat tiedot, jotta he voivat tehdä perusteltuja valintoja. (24)Tuotteen mahdollisimman suuren avoimuuden varmistamiseksi PEPP-tuotteiden kehittäjien olisi laadittava kehittämästään tuotteesta PEPP-avaintietoasiakirja ennen kuin tuotetta voidaan jaella PEPP-säästäjille. Niiden olisi myös oltava vastuussa PEPP-avaintietoasiakirjan tietojen paikkansapitävyydestä. PEPP-avaintietoasiakirjalla olisi korvattava Euroopan parlamentin ja neuvoston asetuksen (EU) N:o 1286/2014 mukainen vähittäismarkkinoille tarkoitettuja paketoituja ja vakuutusmuotoisia sijoitustuotteita (PRIIP-tuotteita) koskeva avaintietoasiakirja, jota ei tarvitse toimittaa PEPP-tuotteiden osalta, ja mukautettava sitä. (25)Tässä asetuksessa olisi PEPP-avaintietoasiakirjojen laajan levityksen ja saatavuuden varmistamiseksi säädettävä, että PEPP-tuotteen kehittäjän on julkaistava PEPP-avaintietoasiakirjat verkkosivustollaan. (26)Kansallisella tasolla ollaan jo kehittämässä eläketuotelaskureita. Jotta tällaiset laskurit olisivat mahdollisimman hyödyllisiä kuluttajien kannalta, niiden olisi katettava eri PEPP-tuotteiden kehittäjien perimät kulut ja palkkiot sekä mahdolliset muut välittäjien tai sijoitusketjun muiden osien perimät kulut ja palkkiot, joita PEPP-tuotteiden kehittäjät eivät ole jo sisällyttäneet hintaan. (27)PEPP-avaintietoasiakirjaan sisällytettävien tietojen yksityiskohdat – niiden seikkojen lisäksi, joista on jo säädetty vähittäismarkkinoille tarkoitettuja paketoituja ja vakuutusmuotoisia sijoitustuotteita koskevissa avaintietoasiakirjoissa asetuksen (EU) N:o 1286/2014 nojalla – ja tietojen esitystapa olisi yhdenmukaistettava laajemmin teknisillä sääntelystandardeilla, joilla täydennetään 8 päivänä maaliskuuta 2017 annetussa komission delegoidussa asetuksessa säädettyjä teknisiä sääntelystandardeja, ottaen huomioon aiemmat ja käynnissä olevat kuluttajien käyttäytymistä tarkastelevat tutkimukset, mukaan luettuna tulokset testeistä, joissa tarkastellaan, kuinka tehokkaita erilaiset tietojen esitystavat ovat kuluttajien kannalta. (28)PEPP-avaintietoasiakirjan olisi erotuttava selkeästi ja oltava erillään mahdollisesta markkinointiviestinnästä. (29)PEPP-tarjoajien olisi laadittava PEPP-säästäjille osoitettu eläke-etuusote, jotta heille voidaan esittää yksilöllisiä ja yleisiä avaintietoja PEPP-järjestelmästä ja jotta voidaan varmistaa sitä koskevat jatkuvat tiedot. Eläke-etuusotteen olisi oltava selkeä ja kattava, ja sen olisi sisällettävä merkitykselliset ja asianmukaiset tiedot, jotta eläkeoikeuksien ymmärtäminen olisi helpompaa eri aikoina ja eri järjestelmissä ja jotta ote palvelisi työvoiman liikkuvuutta. (30)PEPP-tarjoajien olisi ilmoitettava PEPP-säästäjille riittävän ajoissa ennen eläkkeelle siirtymistä heidän maksatusvaihtoehdoistaan. Jos eläke-etuutta ei makseta elinkorkona koko eliniän ajan, eläkkeelle siirtymisen ajankohtaa lähellä olevien jäsenten olisi saatava tietoa saatavilla olevista etuudenmaksutuotteista eläkeajan talouden suunnittelun helpottamiseksi. (31)Siinä vaiheessa, kun eläke-etuuksia maksetaan, PEPP-edunsaajien olisi edelleen saatava tietoa etuuksistaan ja vastaavista maksatusvaihtoehdoista. Tämä on erityisen tärkeää silloin, kun PEPP-edunsaajat kantavat merkittävän osan sijoitusriskistä maksatusvaiheen aikana. PEPP-edunsaajille olisi myös ilmoitettava maksettavaksi tulevien etuuksien vähentämisestä sen jälkeen kun päätös vähentämisestä on tehty ja ennen kuin vähentämistä aletaan soveltaa. Hyvä käytäntö olisi, että PEPP-tarjoajat ottaisivat yhteyttä PEPP-edunsaajiin ennen tällaisen päätöksen tekemistä. (32)PEPP-säästäjien ja -edunsaajien etujen suojaamiseksi riittävästi PEPP-tarjoajien olisi voitava valita varojensa sijoittamisessa tapa, joka parhaiten soveltuu niiden vastuiden luonteeseen ja kestoon. Tehokas valvonta on siksi tarpeen ja sijoittamista koskeviin sääntöihin on sovellettava lähestymistapaa, joka tarjoaa PEPP-tarjoajille riittävästi joustavuutta turvallisimmasta ja tehokkaimmasta sijoituspolitiikasta päättämiseen ja velvoittaa ne toimimaan varovaisesti. Varovaisuusperiaatteen noudattaminen edellyttää siksi kunkin PEPP-tarjoajan asiakasrakenteen mukaan sovitettua sijoituspolitiikkaa. (33)Asettamalla varovaisuusperiaate perusperiaatteeksi pääomasijoitusten osalta ja mahdollistamalla PEPP-tarjoajien rajatylittävä toiminta kannustetaan säästöjen suuntaamista yksilöllisiin eläkkeisiin, mikä myötävaikuttaa taloudelliseen ja sosiaaliseen edistykseen. (34)Tällä asetuksella olisi varmistettava asianmukainen sijoitusten vapaus PEPP-tarjoajille. Koska PEPP-tarjoajat ovat erittäin pitkän aikavälin sijoittajia, joiden maksuvalmiusriskit ovat vähäisiä, niillä on mahdollisuus edistää pääomamarkkinaunionin kehittämistä sijoittamalla varovaisuusperiaatetta noudattaen osakkeiden kaltaisiin epälikvideihin varoihin samoin kuin muihin sijoitusinstrumentteihin, joilla on pitkän aikavälin taloudellista merkitystä ja joilla ei käydä kauppaa säännellyillä markkinoilla, monenkeskisissä kaupankäyntijärjestelmissä tai organisoiduissa kaupankäyntijärjestelmissä. Lisäksi ne voivat hyötyä kansainvälisen hajauttamisen eduista. Sijoittamista osakkeisiin muissa valuutoissa kuin niissä, joissa vastuut ovat, ja muihin sijoitusinstrumentteihin, joilla on pitkän aikavälin taloudellista merkitystä ja joilla ei käydä kauppaa säännellyillä markkinoilla, monenkeskisissä kaupankäyntijärjestelmissä tai organisoiduissa kaupankäyntijärjestelmissä, olisi sen vuoksi varovaisuusperiaatteen mukaisesti rajoitettava ainoastaan varovaisuussyistä, jotta suojellaan PEPP-säästäjien ja -edunsaajien etuja. (35)Pääomamarkkinaunionin syventämiseen liittyen sijoitusinstrumentit, joilla on pitkän aikavälin taloudellista merkitystä, ymmärretään laajasti. Tällaiset sijoitusinstrumentit ovat arvopapereita, jotka eivät ole siirtokelpoisia, minkä vuoksi jälkimarkkinoiden likviditeettiä ei voida käyttää. Ne edellyttävät usein määräaikaisia sitoumuksia, jotka rajoittavat niiden markkinoitavuutta ja niihin olisi katsottava sisältyvän myös osakkuudet ja listaamattomia yrityksiä koskevat velkainstrumentit ja tällaisille yrityksille myönnetyt lainat. Listaamattomiin yrityksiin sisältyvät infrastruktuurihankkeet, listaamattomat kasvuyritykset, kiinteistöt tai muut omaisuuserät, jotka voisivat olla sopivia pitkän aikavälin sijoitustarkoituksiin. Vähähiiliset ja ilmastonmuutoksen kestävät infrastruktuurihankkeet ovat usein listaamattomia omaisuuseriä ja perustuvat hankerahoitukseen liittyviin pitkäaikaisiin luottoihin. Kun otetaan huomioon PEPP-tarjoajien vastuiden pitkäaikainen luonne, niitä kannustetaan jakamaan riittävä osa sijoitussalkustaan reaalitalouteen tehtäviin kestäviin sijoituksiin, joista saadaan pitkän aikavälin taloudellisia etuja, erityisesti infrastruktuurihankkeisiin ja -yrityksiin. (36)Yhdistyneiden kansakuntien tukemissa vastuullisen sijoittamisen periaatteissa mainitut sosiaaliset sekä ympäristöön ja hallintotapaan liittyvät tekijät ovat PEPP-tarjoajien sijoituspolitiikan ja riskienhallintajärjestelmien tärkeitä näkökohtia. PEPP-tarjoajia olisi kannustettava ottamaan huomioon tällaiset tekijät sijoituspäätöksissä ja se, miten ne muodostavat osan niiden riskienhallintajärjestelmää. (37)Pyrittäessä varmistamaan, että PEPP-tarjoajat noudattavat velvollisuuttaan varovaisuusperiaatteen mukaiseen sijoituspolitiikkaan, niitä olisi estettävä tekemästä sijoituksia rahanpesunvastaisen toimintaryhmän (FATF) nimeämälle suuren riskin yhteistyöhaluttomalle lainkäyttöalueelle. (38)Kun otetaan huomioon PEPP-tuotteen pitkän aikavälin eläketavoite, PEPP-säästäjille tarjottavissa sijoitusvaihtoehdoissa olisi määriteltävä tekijät, jotka antavat sijoittajille mahdollisuuden sijoituspäätöksen tekemiseen, mukaan luettuna niiden sijoitusvaihtoehtojen lukumäärä, joista he voivat valita. PEPP-tuotteen hankkimisen yhteydessä tehdyn alkuperäisen valinnan jälkeen PEPP-säästäjillä pitäisi olla mahdollisuus muuttaa valintaansa kohtuullisin välein (joka viides vuosi), jotta tarjoajille tarjotaan riittävä vakaus pitkän aikavälin sijoitusstrategiaa varten mutta samalla varmistetaan sijoittajien suoja. (39)Oletusarvoisen sijoitusvaihtoehdon pitäisi antaa PEPP-säästäjille mahdollisuus saada takaisin sijoitettu pääoma. Lisäksi PEPP-tarjoajat voivat sisällyttää tuotteeseen indeksointimekanismin, joka kattaisi inflaation ainakin osittain. (40)Toimivaltaisen viranomaisen olisi käytettävä toimivaltaansa, jonka keskeisinä tavoitteina ovat PEPP-säästäjien ja -edunsaajien oikeuksien turvaaminen sekä PEPP-tarjoajien vakaus ja hyvä kunto.

(41)Jos PEPP-tarjoaja on ammatillisia lisäeläkkeitä tarjoava laitos tai sijoitusyritys, sen olisi nimettävä säilytysyhteisö varojen säilyttämiseen. Tämä on tarpeen kuluttajien suojelemiseksi, koska ammatillisia lisäeläkkeitä tarjoaviin laitoksiin ja sijoitusyrityksiin sovellettavassa alakohtaisessa lainsäädännössä ei säädetä säilytysyhteisön nimeämisestä. (42)Kustannusten ja maksujen avoimuus on olennaisen tärkeää, jotta saavutetaan PEPP-säästäjien luottamus ja annetaan heille mahdollisuus tehdä perusteltuja valintoja. Näin ollen läpinäkymättömien hinnoittelumenetelmien käyttö olisi kiellettävä. (43)Komissiolle olisi tämän asetuksen tavoitteiden saavuttamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädöksiä, jotka koskevat edellytyksiä, joilla vakuutus- ja lisäeläkeviranomainen sekä toimivaltaiset viranomaiset käyttävät valtuuksia toteuttaa interventiotoimia. On erityisen tärkeää, että komissio asiaa valmistellessaan toteuttaa asianmukaiset kuulemiset. Komission olisi delegoituja säädöksiä valmistellessaan ja laatiessaan varmistettava, että asianomaiset asiakirjat toimitetaan Euroopan parlamentille ja neuvostolle yhtäaikaisesti, hyvissä ajoin ja asianmukaisesti. (44)Komission olisi hyväksyttävä Euroopan valvontaviranomaisten yhteiskomiteassa laatimat luonnokset teknisiksi täytäntöönpanostandardeiksi, jotka koskevat PEPP-avaintietoasiakirjan tiettyjen sellaisten tekijöiden esitystapaa ja sisältöä, jotka eivät kuulu [PRIIP-tuotteiden avaintietoasiakirjoja koskevien teknisten sääntelystandardien] piiriin, Euroopan parlamentin ja neuvoston asetuksen (EU) N:o 1093/2010 10–14 artiklan, Euroopan parlamentin ja neuvoston asetuksen (EU) N:o 1094/2010 10–14 artiklan ja Euroopan parlamentin ja neuvoston asetuksen (EU) N:o 1095/2010 10–14 artiklan mukaisesti. Komission olisi täydennettävä Euroopan valvontaviranomaisten teknistä työtä toteuttamalla avaintietoasiakirjan esitystapaa koskevia kuluttajatutkimuksia Euroopan valvontaviranomaisten ehdottamalla tavalla. (45)Rajoittamatta PEPP-asiakkaiden oikeutta panna vireille kanne tuomioistuimessa olisi perustettava helposti saatavilla oleva, asianmukainen, riippumaton, puolueeton, avoin ja tehokas vaihtoehtoinen riitojenratkaisumenettely tässä asetuksessa vahvistettuihin oikeuksiin ja velvollisuuksiin liittyvien riitojen ratkaisua varten PEPP-tarjoajien tai -jakelijoiden ja PEPP-asiakkaiden välillä. (46)Tehokkaan ja vaikuttavan riitojenratkaisumenettelyn perustamista varten PEPP-tarjoajien ja -jakelijoiden olisi otettava käyttöön tehokas valitusmenettely, jota niiden asiakkaat voivat käyttää ennen kuin riita viedään vaihtoehtoisen riitojenratkaisumenettelyn tai tuomioistuimen käsiteltäväksi. Valitusmenettelyn olisi sisällettävä lyhyet ja selkeästi määritellyt määräajat, joihin mennessä PEPP-tarjoajan tai -jakelijan olisi vastattava valitukseen. Vaihtoehtoisilla riitojenratkaisuelimillä olisi oltava riittävät valmiudet osallistua asianmukaisella ja tehokkaalla tavalla rajatylittävään yhteistyöhön riidoissa, jotka koskevat tämän asetuksen mukaisia oikeuksia ja velvollisuuksia. (47)Jotta PEPP-säästäjät saisivat paremmat ehdot sijoituksilleen, heillä olisi oltava oikeus vaihtaa tarjoajaa kerryttämis- ja maksatusvaiheen aikana selkeän, nopean ja turvallisen menettelyn kautta, mikä myös lisää PEPP-tarjoajien välistä kilpailua. (48)Vaihtomenettelyn olisi oltava yksinkertainen PEPP-säästäjän kannalta. Tämän vuoksi vastaanottavan PEPP-tarjoajan pitäisi olla vastuussa menettelyn käynnistämisestä ja hoitamisesta PEPP-säästäjän puolesta. Vaihtopalvelua perustaessaan PEPP-tarjoajien pitäisi pystyä käyttämään vapaaehtoisia lisäkeinoja, kuten jotakin teknistä ratkaisua. (49)PEPP-säästäjälle olisi ennen vaihdon hyväksymistä ilmoitettava kaikista vaihdon toteuttamisen edellyttämistä menettelyvaiheista. (50)Vaihdon onnistuminen edellyttää yhteistyötä siirtävän PEPP-tarjoajan kanssa. Sen vuoksi siirtävän PEPP-tarjoajan olisi annettava vastaanottavalle PEPP-tarjoajalle kaikki tarvittavat tiedot maksujen jatkamiseksi toisella PEPP-tililllä. Tällaiset tiedot olisi kuitenkin rajattava vaihdon toteuttamisen kannalta tarpeellisiin tietoihin. (51)Rajatylittävän vaihdon helpottamiseksi PEPP-säästäjällä pitäisi olla mahdollisuus pyytää uutta PEPP-tarjoajaa toimittamaan PEPP-säästäjälle yksityiskohtaiset tiedot uudesta PEPP-tilistä, mielellään yhdessä tapaamisessa uuden PEPP-tarjoajan kanssa. (52)PEPP-säästäjille ei saisi aiheutua maksuja, korkoja tai muuta taloudellista tappiota kummankaan vaihtoprosessiin osallistuvan PEPP-tarjoajan mahdollisten virheiden vuoksi. PEPP-säästäjille ei erityisesti saisi aiheutua taloudellista tappiota lisämaksujen, korkojen tai muiden veloitusten maksamisesta taikka sakoista, seuraamuksista tai muista taloudellisista vahingoista, jotka johtuvat vaihdon toteuttamisen viivästymisestä. (53)PEPP-säästäjillä olisi oltava vapaus päättää PEPP-tuotteen hankkimisen yhteydessä maksatusvaihetta varten valitsemastaan vaihtoehdosta (elinkorko, kertasuoritus vai muu), mutta heillä olisi oltava mahdollisuus tarkistaa valintaansa tämän jälkeen kerran viidessä vuodessa, jotta valittu maksatusvaihtoehto vastaa parhaiten heidän tarpeitaan eläkkeelle siirtymisen lähestyessä. (54)PEPP-tarjoajilla olisi oltava mahdollisuus tarjota PEPP-säästäjille laaja valikoima maksatusvaihtoehtoja. Näin saavutettaisiin tavoite PEPP-tuotteen vilkkaammasta käyttöönotosta, kun lisätään joustavuutta ja valinnanvaraa PEPP-säästäjien kannalta. Tämä lähestymistapa antaisi PEPP-tarjoajille tilaisuuden suunnitella PEPP-tuotteensa mahdollisimman kustannustehokkaasti. Se on johdonmukainen muun EU-politiikan kanssa ja poliittisesti toteuttamiskelpoinen, koska sillä annetaan riittävästi joustavuutta jäsenvaltioille päättää, mitä maksatusvaihtoehtoja ne haluavat kannustaa. (55)PEPP-tuotteeseen tehtäviin sijoituksiin liittyvien kustannusten ja maksujen täysi avoimuus olisi taattava. Palveluntarjoajien välille luotaisiin tasapuoliset toimintaedellytykset niin, että samalla varmistetaan kuluttajien suoja. Eri tuotteista pitäisi olla saatavilla vertailevia tietoja hinnoittelukilpailun kannustamiseksi. (56)Toimivaltaiset kansalliset viranomaiset vastaavat PEPP-tarjoajien valvonnasta, mutta EIOPAn olisi koordinoitava PEPP-tuotteiden valvontaa, jotta voidaan taata yhtenäisen valvontamenetelmän soveltaminen ja edistää näin eläketuotteen yleiseurooppalaista luonnetta. (57)EIOPAn olisi tehtävä yhteistyötä kansallisten toimivaltaisten viranomaisten kanssa ja helpotettava niiden välistä yhteistyötä. Tältä osin EIOPAlla olisi oltava kansallisten toimivaltaisten viranomaisten toimivaltaan liittyvä tehtävä valvontatoimenpiteiden soveltamisen osalta siten, että se toimittaa näyttöä PEPP-järjestelmään liittyvistä rikkomisista. EIOPAn olisi myös tarjottava sitovaa sovittelua siinä tapauksessa, että toimivaltaiset viranomaiset ovat eri mieltä valtioiden rajat ylittävissä tilanteissa. (58)Jotta varmistetaan, että PEPP-tuotteita kehittävät rahoitusalan yritykset sekä PEPP-tuotteita jakelevat rahoitusalan yritykset ja henkilöt noudattavat tämän asetuksen säännöksiä ja että niihin sovelletaan samanlaista kohtelua kaikkialla unionissa, olisi säädettävä hallinnollisista seuraamuksista ja muista toimenpiteistä, jotka ovat tehokkaita, oikeasuhteisia ja varoittavia. (59)Joulukuun 8 päivänä 2010 annetun komission tiedonannon Seuraamusjärjestelmien lujittaminen finanssipalvelujen alalla mukaisesti ja tämän asetuksen vaatimusten noudattamisen varmistamiseksi on tärkeää, että jäsenvaltiot toteuttavat tarvittavat toimet varmistaakseen, että tämän asetuksen rikkomisesta määrätään asianmukaiset hallinnolliset seuraamukset ja toimenpiteet. (60)Vaikka jäsenvaltiot voivat antaa hallinnollisia ja rikosoikeudellisia seuraamuksia koskevia sääntöjä samojen rikkomisten osalta, jäsenvaltioiden ei olisi edellytettävä antavan hallinnollisia seuraamuksia koskevia sääntöjä sellaisten tähän asetukseen kohdistuvien rikkomisten osalta, joihin sovelletaan kansallista rikosoikeutta. Tämän asetuksen rikkomisesta aiheutuvien rikosoikeudellisten seuraamusten säilyttäminen hallinnollisten seuraamusten sijaan ei kuitenkaan saisi vähentää toimivaltaisten viranomaisten mahdollisuuksia tehdä tätä asetusta sovellettaessa yhteistyötä, tutustua tietoihin ja vaihtaa tietoja oikea-aikaisesti muiden jäsenvaltioiden toimivaltaisten viranomaisten kanssa eikä muullakaan tavoin vaikuttaa näihin mahdollisuuksiin, myöskään sen jälkeen, kun asianomaiset rikkomiset on saatettu toimivaltaisten oikeusviranomaisten käsiteltäviksi syytetoimia varten.

(61)Toimivaltaisille viranomaisille olisi annettava valtuudet määrätä taloudellisia seuraamuksia, jotka ovat riittävän suuria ylittääkseen tosiasialliset tai mahdolliset hyödyt ja joilla on varoittava vaikutus myös suurempiin rahoitusalan yrityksiin ja niiden johtajiin. (62)Jotta varmistetaan seuraamusten johdonmukainen soveltaminen kaikkialla unionissa, toimivaltaisten viranomaisten olisi otettava huomioon kaikki asiaan vaikuttavat olosuhteet määrittäessään hallinnollisen seuraamuksen tai muun toimenpiteen tyyppiä ja hallinnollisen taloudellisen seuraamuksen tasoa. (63)Jotta varmistetaan, että rikkomisia ja seuraamuksia koskevilla toimivaltaisten viranomaisten päätöksillä on varoittava vaikutus yleisesti, ja jotta vahvistetaan kuluttajansuojaa varoittamalla kuluttajia tämän asetuksen vastaisesti jaelluista PEPP-tuotteista, nämä päätökset olisi julkistettava, edellyttäen että muutoksenhakuaika on umpeutunut eikä muutosta ole haettu, paitsi jos tällainen julkistaminen vaarantaa finanssimarkkinoiden vakauden tai meneillään olevan tutkinnan. (64)Mahdollisten rikkomisten havaitsemiseksi toimivaltaisilla viranomaisilla olisi oltava tarvittavat tutkintavaltuudet, ja niiden olisi luotava tehokkaat mekanismit, jotta mahdollisista tai tosiasiallisista rikkomisista voidaan ilmoittaa. (65)Tällä asetuksella ei pitäisi rajoittaa rikoksiin liittyvien jäsenvaltioiden lainsäädännön säännösten soveltamista. (66)Tämän asetuksen yhteydessä harjoitettavan henkilötietojen käsittelyn, kuten toimivaltaisten viranomaisten välisen henkilötietojen vaihdon tai siirron, olisi tapahduttava Euroopan parlamentin ja neuvoston asetuksen (EU) 2016/679 mukaisesti, ja Euroopan valvontaviranomaisten harjoittaman tietojen vaihdon tai siirron olisi tapahduttava Euroopan parlamentin ja neuvoston asetuksen (EY) N:o 45/2001 mukaisesti. (67)Verokannustimet voivat olla eri muotoisia, ja niillä voi olla merkittävä asema yksilöllisten eläketuotteiden käyttöönoton kannustamisessa useissa jäsenvaltioissa. Monissa jäsenvaltioissa yksilöllisiin eläketuotteisiin suoritettuihin maksuihin sovelletaan jonkinlaista verohelpotusta, joko eksplisiittistä tai implisiittistä. (68)Tätä asetusta ei pitäisi tulkita niin, että se velvoittaa jäsenvaltioita soveltamaan PEPP-tuotteisiin samoja verosääntöjä kuin ne soveltavat vastaaviin kansallisen lainsäädännön mukaisiin yksilöllisiin eläketuotteisiin. Euroopan unionin toiminnasta tehdyn sopimuksen 21 ja 45 artiklasta johtuvan kansallisen kohtelun periaatteen mukaisesti, sellaisena kuin Euroopan unionin tuomioistuin on sitä tulkinnut, pitäisi kuitenkin olla mahdollista, että PEPP-tuotteeseen, joka on puolueettomasti tarkasteltuna vastaava kuin tietyssä jäsenvaltiossa jaeltu yksilöllinen eläketuote, sovelletaan samaa verohelpotusta kuin kyseisen jäsenvaltion yksilölliseen eläketuotteeseen, jos PEPP-säästäjä on tässä jäsenvaltiossa verovelvollinen. Tämä pätee myös silloin, kun PEPP-tuotteen tarjoaja on jostakin muusta jäsenvaltiosta. (69)PEPP-tuotteen käyttöönoton jälkeen jäsenvaltioita kannustetaan ottamaan huomioon komission suositus (EU) 2017/... ja ulottamaan kansallisille yksilöllisille eläketuotteille myönnetyt veroetuudet koskemaan myös yleiseurooppalaista yksilöllistä eläketuotetta. (70)Asetuksesta olisi suoritettava arviointi, jossa tarkastellaan muun muassa markkinoilla tapahtuvaa kehitystä, kuten uusien PEPP-tuotetyyppien markkinoille tuloa, sekä unionin oikeuden muilla aloilla tapahtuvaa kehitystä ja jäsenvaltioiden kokemuksia. (71)Tässä asetuksessa noudatetaan perusoikeuksia ja otetaan huomioon Euroopan unionin perusoikeuskirjassa tunnustetut periaatteet, erityisesti oikeus henkilötietojen suojaan, omistusoikeus, elinkeinovapaus, naisten ja miesten tasa-arvon periaate sekä korkeatasoisen kuluttajansuojan periaate. (72)Jäsenvaltiot eivät voi riittävällä tavalla saavuttaa tämän asetuksen tavoitteita, joita ovat PEPP-säästäjien suojan vahvistaminen ja PEPP-säästäjien luottamuksen lujittaminen PEPP-tuotteita kohtaan, mukaan lukien tilanteet, joissa kyseisiä tuotteita jaellaan valtioiden rajojen yli, vaan ne voidaan vaikutustensa vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi, OVAT HYVÄKSYNEET TÄMÄN ASETUKSEN: I LUKU YLEISET SÄÄNNÖKSET 1 artikla

Kohde Tässä asetuksessa vahvistetaan yhdenmukaiset säännöt, joita sovelletaan unionissa nimityksellä ’yleiseurooppalainen eläketuote’ eli ’PEPP’ jaeltujen yksilöllisten eläketuotteiden hyväksymiseen, kehittämiseen, jakeluun ja valvontaan. 2 artikla

Määritelmät

Tässä asetuksessa tarkoitetaan: (1) ’yksilöllisellä eläketuotteella’ tuotetta, (a) joka perustuu yksityisen säästäjän ja jonkin yhteisön vapaaehtoiseen sopimukseen; (b) jolla on nimenomainen eläkkeelle siirtymistä koskeva tavoite; (c) jossa tarjotaan pääoman karttuminen eläkkeelle siirtymiseen asti ja vain rajoitetut mahdollisuudet varhaisiin nostoihin ennen eläkkeelle siirtymistä; (d) joka tarjoaa tuloa eläkkeelläoloaikana; (2) ’yleiseurooppalaisella yksilöllisellä eläketuotteella (PEPP)’ pitkän aikavälin yksilöllistä eläkesäästötuotetta, jonka tarjoaa säännelty rahoitusalan yritys, joka on valtuutettu unionin lainsäädännön nojalla hallinnoimaan kollektiivisia tai yksityisiä investointeja tai säästöjä sovitun PEPP-järjestelmän mukaisesti, ja jonka yksityinen PEPP-säästäjä hankkii vapaaehtoisesti eläkkeelle siirtymistä varten ja jossa ei ole lunastettavuutta tai vain hyvin rajoitettu lunastettavuus; (3) ’PEPP-säästäjällä’ (a) Euroopan parlamentin ja neuvoston direktiivin 2014/65/EU 4 artiklan 1 kohdan 11 alakohdassa määriteltyä yksityisasiakasta; (b) Euroopan parlamentin ja neuvoston direktiivissä 2002/92/EY tarkoitettua asiakasta, jos kyseinen asiakas ei ole direktiivin 2014/65/EU 4 artiklan 1 kohdan 10 alakohdassa määritelty ammattimainen asiakas; (4)’PEPP-järjestelmällä’ sopimusta, muuta perustamiskirjaa (”trust deed”) tai sääntöjä, jossa tai joissa määritellään myönnettävät eläke-etuudet ja niiden myöntämisedellytykset PEPP-tarjoajan kanssa sovitun henkilökohtaisen eläkesäästösuunnitelman mukaisesti; (5) ’PEPP-tilillä’ PEPP-säästäjän tai PEPP-edunsaajan nimissä olevaa henkilökohtaista eläketiliä, jota käytetään niiden liiketoimien toteuttamiseen, joiden avulla PEPP-säästäjä voi siirtää säännöllisesti summia eläkettään varten ja PEPP-edunsaaja saada eläke-etuutensa; (6)’PEPP-tuotteen tarjoamisella’ PEPP-tuotteen kehittämistä ja jakelua; (7) ’PEPP-edunsaajalla’ henkilöä, joka saa PEPP-eläke-etuuksia; (8) ’PEPP-tuotteen jakelulla’ PEPP-tuotteen tarjoamiseen liittyviä sopimuksia koskevaa neuvontaa, ehdottamista tai muuta niiden tekemiseen liittyvää valmistelevaa toimintaa, tällaisten sopimusten tekemistä tai avustamista niiden hoidossa ja täyttämisessä, mukaan lukien tietojen antaminen yhdestä tai useammasta eläkesopimuksesta PEPP-asiakkaan valitsemien kriteereiden perusteella verkkosivuston tai muun välineen avulla sekä paremmuusjärjestykseen asetettujen eläketuotteiden luettelon laatiminen, mukaan lukien hinta- ja tuotevertailu, tai eläkesopimuksen hinnanalennuksen tarjoaminen, kun PEPP-asiakas voi tehdä eläkesopimuksen suoraan tai välillisesti verkkosivuston tai muun välineen avulla; (9) ’PEPP-eläke-etuuksilla’ etuuksia, jotka suoritetaan eläkkeelle siirtymisen tai odotettavissa olevan eläkkeelle siirtymisen perusteella. Näitä etuuksia voidaan maksaa koko jäljellä olevan elinajan, määräaikaisesti, kertasuorituksena tai näiden maksutapojen yhdistelminä; (10) ’kerryttämisvaiheella’ jaksoa, jonka aikana varoja (talletuksia) kerrytetään PEPP-tilille ja joka yleensä jatkuu PEPP-edunsaajan eläkeikään asti; (11) ’maksatusvaiheella’ jaksoa, jonka aikana PEPP-tilille kertyneet varat nostetaan eläkkeen rahoittamista tai muita tulovaatimuksia varten; (12) ’elinkorolla’ summaa, joka maksetaan tietyin välein tietyn jakson aikana, kuten PEPP-edunsaajan eliniän tai tietyn vuosimäärän aikana, sijoituksen tuottona; (13) ’nostoerillä’ PEPP-edunsaajan mahdollisuutta nostaa harkinnanvaraisia summia määräajoin tiettyyn rajaan asti;

(14) ’PEPP-tuotteen tarjoajalla’ tai ’PEPP-tarjoajalla’ rahoitusalan yritystä, joka on hyväksytty PEPP-tuotteen kehittämistä ja jakelua varten; (15) ’PEPP-tuotteen jakelijalla’ tai ’PEPP-jakelijalla’ rahoitusalan yritystä, joka on hyväksytty jakelemaan PEPP-tuotteita, joita se ei ole kehittänyt, sekä vakuutus- tai jälleenvakuutusedustajaa tai sivutoimista vakuutusedustajaa; (16) ’pysyvällä välineellä’ välinettä, (a) jonka avulla PEPP-asiakas voi tallentaa hänelle henkilökohtaisesti osoitettuja tietoja siten, että tiedot ovat saatavilla myöhempää käyttöä varten tietojen käyttötarkoituksen kannalta asianmukaisen ajan; ja (b) joka mahdollistaa tallennettujen tietojen jäljentämisen muuttumattomina; (17) PEPP-tarjoajien suhteen ’toimivaltaisilla viranomaisilla’ kansallisia viranomaisia, jotka kukin jäsenvaltio on nimennyt valvomaan PEPP-tarjoajia; (18) ’PEPP-tarjoajan kotijäsenvaltiolla’ sitä jäsenvaltiota, jossa PEPP-tarjoajan rekisteröity toimipaikka on; (19) ’PEPP-tarjoajan vastaanottavalla jäsenvaltiolla’ sellaista muuta jäsenvaltiota kuin kotijäsenvaltiota, jossa PEPP-tarjoaja kehittää tai jakelee PEPP-tuotteita; (20) ’rahasto-osuudella’ osaa, joka avataan kunkin henkilökohtaisen PEPP-tilin sisällä ja joka vastaa verokannustimien käyttöä koskevia oikeudellisia vaatimuksia ja ehtoja, jotka PEPP-säästäjän kotipaikan jäsenvaltiossa on kansallisella tasolla vahvistettu PEPP-tuotteisiin sijoittamiselle. Henkilö voi näin ollen olla PEPP-säästäjä tai PEPP-edunsaaja kussakin rahasto-osuudessa kerryttämis- ja maksatusvaihetta koskevien oikeudellisten vaatimusten mukaisesti; (21) ’pääomalla’ yhteenlaskettuja pääomasijoituksia ja maksamattomia pääomasitoumuksia, jotka on laskettu sijoitettavissa olevien sellaisten määrien perusteella, joista on vähennetty kaikki palkkiot, maksut ja kulut, jotka koituvat suoraan tai välillisesti sijoittajien maksettaviksi; (22) ’rahoitusvälineellä’ direktiivin 2014/65/EU liitteessä I olevassa C osassa määriteltyjä välineitä; (23) ’säilytysyhteisöllä’ laitosta, jonka tehtävänä on varojen säilyttäminen ja rahaston sääntöjen ja sovellettavan lainsäädännön noudattamisen valvominen; (24) ’oletusarvoisella sijoitusvaihtoehdolla’ sovellettavaa sijoitusstrategiaa siinä tapauksessa, että PEPP-säästäjä ei ole antanut ohjeita PEPP-tililleen kertyvien varojen sijoittamisesta; (25) ’riskienpienentämistekniikoilla’ tekniikoita, joilla järjestelmällisesti vähennetään altistumista riskeille ja/tai riskien esiintymisen todennäköisyyttä; (26) ’palveluntarjoajan vaihdolla’ sitä, että PEPP-asiakkaan pyynnöstä siirretään yhdeltä PEPP-tarjoajalta toiselle PEPP-tarjoajalle yhden PEPP-tilin mahdollinen positiivinen saldo toiselle PEPP-tilille joko niin, että aiempi PEPP-tili suljetaan tai sitä ei suljeta; (27) ’neuvonnalla’ henkilökohtaisten suositusten antamista PEPP-säästäjälle joko hänen pyynnöstään tai PEPP-tarjoajan tai -jakelijan aloitteesta yhdestä tai useammasta sopimuksesta PEPP-tuotteen hankkimiseksi; (28) ’PEPP-asiakkaalla’ PEPP-säästäjää, potentiaalista PEPP-säästäjää ja/tai PEPP-edunsaajaa. 3 artikla

Sovellettavat säännöt PEPP-tuotteiden tarjoamiseen sovelletaan (a) tätä asetusta,

(b) PEPP-säästäjän ja PEPP-tarjoajan välillä tehdyn, PEPP-tuotteen tarjoamista koskevan sopimuksen määräyksiä, jos tämä sallitaan tässä asetuksessa, (c) niiden asioiden osalta, joita ei ole säännelty tässä asetuksessa tai, jos asia on säännelty siinä vain osittain, asetuksen piiriin kuulumattomien seikkojen osalta: (i)jäsenvaltioiden lainsäädäntöä, joka on annettu nimenomaisesti PEPP-tuotetta koskevien EU:n toimenpiteiden täytäntöönpanemiseksi, (ii)jäsenvaltioiden lainsäädäntöä, jota sovellettaisiin vastaavaan yksilölliseen eläketuotteeseen, joka on kehitetty ja jota jaellaan sen jäsenvaltion lainsäädännön mukaisesti, jossa tuotteen kehittäjän rekisteröity toimipaikka on. II LUKU

HYVÄKSYNTÄ 4 artikla

Hyväksyntä 1.PEPP-tuote voidaan kehittää ja sitä voidaan jaella unionissa vain, jos EIOPA on sen hyväksynyt tämän asetuksen mukaisesti. 2.PEPP-tuotteen hyväksyntä on voimassa kaikissa jäsenvaltioissa. Hyväksynnän haltijalla on oikeus kehittää ja jaella PEPP-tuotetta EIOPAn antaman hyväksynnän mukaisesti. 5 artikla

PEPP-tuotteen hyväksyntää koskeva hakemus 1.Vain seuraavat rahoitusalan yritykset voivat hakea PEPP-tuotteen hyväksyntää: (a) Euroopan parlamentin ja neuvoston direktiivin 2013/36/EU mukaisesti toimiluvan saaneet luottolaitokset; (b)Euroopan parlamentin ja neuvoston direktiivin 2009/138/EY mukaisesti toimiluvan saaneet vakuutusyritykset, jotka harjoittavat henkivakuutuksen ensivakuutustoimintaa direktiivin 2009/138/EY 2 artiklan 3 kohdan ja liitteen II mukaisesti; (c)Euroopan parlamentin ja neuvoston direktiivin (EU) 2016/2341 mukaisesti rekisteröidyt tai toimiluvan saaneet ammatillisia lisäeläkkeitä tarjoavat laitokset; (d)direktiivin 2014/65/EU mukaisesti toimiluvan saaneet sijoituspalveluyritykset, jotka harjoittavat salkunhoitoa tai sijoitusneuvontaa; (e)Euroopan parlamentin ja neuvoston direktiivin 2009/65/EY mukaisesti toimiluvan saaneet sijoitusyhtiöt tai rahastoyhtiöt; (f)Euroopan parlamentin ja neuvoston direktiivin 2011/61/EU mukaisesti toimiluvan saaneet vaihtoehtoisen sijoitusrahaston hoitajat. 2.Edellä 1 kohdassa lueteltujen rahoitusalan yritysten on toimitettava PEPP-tuotteen hyväksyntää koskevat hakemukset EIOPAlle. Hakemuksessa on oltava (a) tiedot PEPP-säästäjille ehdotettavista sopimuksen vakioehdoista; (b) tiedot hakijan henkilöllisyydestä ja sen nykyisestä ja aiemmasta kokemuksesta ja toiminnasta rahoitusalalla;

(c) PEPP-tuotteen kehittämiseen ja/tai jakeluun liittyvästä liiketoiminnasta tosiasiallisesti vastaavien henkilöiden henkilöllisyys; (d)tiedot järjestelyistä, jotka liittyvät PEPP-tuotteen salkunhoitoon, riskienhallintaan ja hallintoon; (e)tiedot PEPP-tuotteen sijoitusstrategioista, riskiprofiilista ja muista ominaisuuksista; (f) luettelo jäsenvaltioista, joissa PEPP-hakija aikoo markkinoida PEPP-tuotetta; (g) tarvittaessa tiedot säilytysyhteisön henkilöllisyydestä; (h) kuvaus tiedoista, jotka on tarkoitus asettaa PEPP-säästäjien saataville, mukaan lukien kuvaus järjestelyistä, joita noudatetaan PEPP-säästäjien esittämien valitusten käsittelyssä; (i) todiste hakijan hyväksynnästä tai rekisteröitymisestä 1 kohdassa tarkoitetun unionin säädöksen mukaisesti ja tiedot hyväksynnän tai rekisteröinnin myöntäneen toimivaltaisen viranomaisen henkilöllisyydestä. 3.EIOPA voi pyytää selvennystä ja lisätietoja 1 kohdan mukaisesti toimitetuista asiakirjoista ja tiedoista. 4.EIOPA voi pyytää hyväksyntää hakevan rahoitusalan yrityksen suhteen toimivaltaiselta viranomaiselta selvennystä ja tietoja 2 kohdassa tarkoitetuista asiakirjoista. Toimivaltaisen viranomaisen on vastattava pyyntöön 10 työpäivän kuluessa siitä, kun se on vastaanottanut EIOPAn toimittaman pyynnön. 5.Kaikista myöhemmistä muutoksista 1 ja 2 kohdassa tarkoitettuihin asiakirjoihin ja tietoihin on ilmoitettava välittömästi EIOPAlle. 6 artikla

PEPP-tuotetta koskevan hyväksynnän myöntämisedellytykset 1.EIOPA myöntää PEPP-tuotteelle hyväksynnän kahden kuukauden kuluessa täytetyn hakemuksen jättämispäivästä vain siinä tapauksessa, että seuraavat edellytykset täyttyvät kaikilta osin: (a)hakija on tämän asetuksen vaatimusten mukainen; (b)hakijalla on sen suhteen toimivaltaisen viranomaisen hyväksyntä kehittää tuotteita, joissa noudatetaan sen tyyppisiä sijoitusstrategioita, jotka kuuluvat tämän asetuksen soveltamisalaan; (c)ehdotettu PEPP-tuote täyttää kaikki tämän asetuksen vaatimukset; (d)ehdotettu PEPP-tuote perustuu sijoitusstrategiaan, joka mahdollistaa eläketuloksen, joka sisältyy ehdotettuihin sopimussääntöihin. 2.Ennen hakemusta koskevan päätöksen tekemistä EIOPA kuulee hakijan suhteen toimivaltaista viranomaista. 3.EIOPA ilmoittaa hakijalle syyt PEPP-tuotteelle myönnettävän hyväksynnän mahdolliseen hylkäämiseen. 4.EIOPA peruuttaa PEPP-tuotteen hyväksynnän, jos hyväksynnän myöntämisedellytykset eivät enää täyty. 5.EIOPA ilmoittaa neljännesvuosittain 5 artiklan 1 kohdassa lueteltujen rahoitusalan yritysten suhteen toimivaltaisille viranomaisille päätöksistä myöntää, hylätä tai peruuttaa tämän asetuksen mukaiset hyväksynnät.

6.EIOPAn on varmistettava koordinointi asetuksella (EU) N:o 1093/2010 perustetun Euroopan valvontaviranomaisen (Euroopan pankkiviranomainen) ja asetuksella (EU) N:o 1095/2010 perustetun Euroopan valvontaviranomaisen (Euroopan arvopaperimarkkinaviranomainen) kanssa ja toimitettava niille tietoja, jotta ne voivat hoitaa tehtävänsä. 7 artikla

Nimitys ja muuntaminen 1.Nimitystä ’PEPP’ tai ’yleiseurooppalainen yksilöllinen eläketuote’ voidaan käyttää yksilöllisestä eläketuotteesta vain, jos EIOPA on hyväksynyt, että kyseisen yksilöllisen eläketuotteen jakelussa voidaan käyttää nimitystä ’PEPP’ tämän asetuksen mukaisesti. 2.Olemassa olevat yksilölliset eläketuotteet voidaan muuntaa PEPP-tuotteiksi EIOPAn hyväksynnän jälkeen. 3.PEPP-tarjoajat eivät saa muuntaa PEPP-tuotteita yksilöllisiksi eläketuotteiksi, jotka eivät kuulu tämän asetuksen soveltamisalaan. 8 artikla

PEPP-tuotteiden jakelu 1.Edellä 5 artiklan 1 kohdassa tarkoitetut rahoitusalan yritykset voivat jaella PEPP-tuotteita, joita ne eivät ole kehittäneet, saatuaan jakelua varten hyväksynnän kotijäsenvaltionsa toimivaltaisilta viranomaisilta. 2.Euroopan parlamentin ja neuvoston direktiivin (EU) 2016/97 mukaisesti rekisteröityneillä vakuutusedustajilla on oikeus jaella PEPP-tuotteita, joita ne eivät ole kehittäneet. 9 artikla

Eri tyyppisiin palveluntarjoajiin sovellettava vakavaraisuusjärjestely PEPP-tarjoajien ja PEPP-jakelijoiden on noudatettava aina tämän asetuksen säännöksiä samoin kuin niihin 5 artiklan 1 kohdassa tarkoitettujen säädösten mukaisesti sovellettavaa asianmukaista vakavaraisuusjärjestelyä. 10 artikla

Julkinen keskusrekisteri EIOPA pitää julkista keskusrekisteriä, jossa yksilöidään kukin tämän asetuksen nojalla hyväksytty PEPP-tuote, PEPP-tuotteen tarjoaja ja PEPP-tarjoajan suhteen toimivaltainen viranomainen. Rekisteri asetetaan julkisesti saataville sähköisessä muodossa. III LUKU

PEPP-TUOTTEEN TARJOAMINEN JA SIIRRETTÄVYYS VALTIOIDEN RAJOJEN YLI I JAKSO

PALVELUJEN TARJOAMISEN VAPAUS JA SIJOITTAUTUMISVAPAUS 11 artikla

PEPP-tarjoajien ja -jakelijoiden käyttämä palvelujen tarjoamisen vapaus ja sijoittautumisvapaus PEPP-tarjoajat voivat tarjota ja PEPP-jakelijat voivat jaella PEPP-tuotteita vastaanottavan jäsenvaltion alueella palvelujen tarjoamisen vapauden tai sijoittautumisvapauden nojalla, kunhan ne noudattavat asiaa koskevia sääntöjä ja menettelyjä, jotka on vahvistettu 5 artiklan 1 kohdassa tai 8 artiklan 2 kohdassa tarkoitetuilla niihin sovellettavilla unionin säädöksillä tai niiden nojalla. II JAKSO

SIIRRETTÄVYYS 12 artikla

Siirrettävyyspalvelu

1.Siirrettävyyspalvelun ansiosta PEPP-säästäjät voivat jatkaa maksamista siihen PEPP-tuotteeseen, josta he ovat jo tehneet sopimuksen kyseisen tuotteen tarjoajan kanssa, kun he vaihtavat kotipaikkaa muuttaessaan toiseen jäsenvaltioon. 2.Jos PEPP-säästäjä käyttää siirrettävyyspalvelua, hänellä on oikeus säilyttää kaikki PEPP-tarjoajan myöntämät edut ja kannustimet, jotka liittyvät samaan PEPP-tuotteeseen tehtäviin jatkuviin sijoituksiin. 13 artikla

Siirrettävyyspalvelun tarjoaminen 1.PEPP-tarjoajien on tarjottava siirrettävyyspalvelu PEPP-säästäjille, joilla on niiden ylläpitämä PEPP-tili ja jotka pyytävät tätä palvelua. 2.Ehdottaessaan PEPP-tuotetta PEPP-tarjoajan tai -jakelijan on annettava potentiaalisille PEPP-säästäjille tietoja siitä, mitkä kansalliset rahasto-osuudet ovat välittömästi saatavilla. 3.Viimeistään kolme vuotta tämän asetuksen soveltamisen alkamisesta kussakin PEPP-tuotteessa on tarjottava kansallisia rahasto-osuuksia kaikkien jäsenvaltioiden osalta PEPP-tarjoajalle osoitetusta pyynnöstä. 14 artikla

PEPP-tuotteen rahasto-osuudet PEPP-tarjoajien on varmistettava, että kunkin henkilökohtaisen PEPP-tilin sisällä voidaan avata uusi rahasto-osuus, joka vastaa kannustimien käyttöä koskevia oikeudellisia vaatimuksia ja ehtoja, jotka on vahvistettu kansallisella tasolla PEPP-tuotteelle siinä jäsenvaltiossa, johon PEPP-säästäjä muuttaa, sanotun kuitenkaan rajoittamatta 13 artiklan 3 kohdassa säädetyn määräajan soveltamista. 15 artikla

Uuden rahasto-osuuden avaaminen 1.Kun PEPP-tarjoajalle on ilmoitettu PEPP-säästäjän aikeesta käyttää oikeuttaan liikkuvuuteen jäsenvaltioiden välillä, PEPP-tarjoajan on ilmoitettava välittömästi tämän jälkeen PEPP-säästäjälle mahdollisuudesta avata uusi rahasto-osuus PEPP-säästäjän henkilökohtaisen tilin sisällä ja määräajasta, jonka kuluessa rahasto-osuus voidaan avata, sanotun kuitenkaan rajoittamatta 13 artiklan 3 kohdassa säädetyn määräajan soveltamista. 2.Tämän mahdollisuuden käyttämiseksi PEPP-säästäjän on lähetettävä PEPP-tarjoajalle pyyntö, joka sisältää seuraavat tiedot: (a) PEPP-säästäjän uusi kotijäsenvaltio; (b) päivämäärä, josta lähtien sijoitukset on suunnattava avattuun uuteen rahasto-osuuteen; (c) muut merkitykselliset tiedot mahdollisista muutoksista hyväksyttyyn sijoitusstrategiaan tai muista tekijöistä. 3.Viimeistään kolme kuukautta sen jälkeen, kun PEPP-tarjoaja on vastaanottanut 2 kohdan mukaisen pyynnön, sen on annettava veloituksetta PEPP-säästäjälle kattavat tiedot ja neuvontaa uuteen rahasto-osuuteen sovellettavista ehdoista IV luvun II ja III jakson nojalla. 4.Uusi rahasto-osuus avataan allekirjoittamalla PPP-säästäjän ja PEPP-tarjoajan välillä uusi sopimus tai muuttamalla voimassa olevaa sopimusta sovellettavan sopimuslainsäädännön mukaisesti. Avaamispäivä on määritettävä sopimuksessa tai jos tällaista määräystä ei ole, uusi rahasto-osuus katsotaan avatuksi sopimuksen tai sen muuttamisen allekirjoituspäivänä. 16 artikla

Kertyneiden oikeuksien siirtäminen PEPP-tuotteen rahasto-osuuksien välillä 1.PEPP-säästäjän pyynnöstä PEPP-tarjoajan on ehdotettava PEPP-säästäjälle kertyneiden varojen siirron järjestämistä henkilökohtaisen PEPP-tilin eri rahasto-osuuksien välillä, jotta kaikki varat voidaan konsolidoida yhteen rahasto-osuuteen. 2.Edellä 1 kohdan mukainen varojen siirto on tehtävä mahdolliseksi ilman varojen lunastusta apporttina. 17 artikla

Siirrettävyyttä koskevien tietojen toimittaminen kansallisille viranomaisille

1.PEPP-tarjoajan on ilmoitettava kaikista siirrettävyyspalvelun tarjoamiseen liittyvistä sopimusjärjestelyistä kansalliselle viranomaiselle, joka harjoittaa siihen kohdistuvaa vakavaraisuusvalvontaa. 2.Edellä 1 kohdan mukaiset tiedot on toimitettava sähköisesti kansallisen valvontaviranomaisen ylläpitämään keskustietokantaan kuukauden kuluessa uuden rahasto-osuuden avaamisesta, ja niiden on sisällettävä vähintään seuraavat: (a) rahasto-osuuden yksilöinti (PEPP-säästäjän nimi, sovellettava kansallinen lainsäädäntö, rahasto-osuuden avaamispäivä); (b) mahdollisesti siirrettyjen varojen määrä; (c) siirtotapa (siirrettyjen varojen lunastus apporttina tai ilman lunastusta apporttina). IV LUKU

JAKELUA JA TIEDOTTAMISTA KOSKEVAT VAATIMUKSET I JAKSO

Yleiset säännökset 18 artikla

Yleisperiaate Harjoittaessaan PEPP-tuotteiden jakelutoimintaa PEPP-tarjoajien ja -jakelijoiden on aina toimittava rehellisesti, tasapuolisesti ja ammattimaisesti asiakkaidensa etujen mukaisesti. 19 artikla

Eri tyyppisiin PEPP-tarjoajiin ja -jakelijoihin sovellettava jakelujärjestely PEPP-tuotteiden jakelua varten eri tyyppisten PEPP-tarjoajien ja -jakelijoiden on noudatettava seuraavia sääntöjä: (a)direktiivin (EU) 2016/97 2 artiklan 1 kohdan 8 alakohdassa määriteltyjen vakuutusten jakelijoiden on noudatettava sovellettavia kansallisia lakeja, joilla pannaan täytäntöön kyseisen direktiivin V ja VI luvussa vakuutusmuotoisten sijoitustuotteiden jakelua varten annetut säännöt, suoraan sovellettavaa unionin lainsäädäntöä, joka on annettu näiden sääntöjen nojalla tällaisten tuotteiden jakelusta, sekä tämän luvun 18, 19, 21–23 ja 27–32 artiklan säännöksiä; (b)direktiivin 2014/65/EU 4 artiklan 1 kohdan 1 alakohdassa määriteltyjen sijoituspalveluyritysten on noudatettava sovellettavia kansallisia lakeja, joilla pannaan täytäntöön kyseisen direktiivin 16 artiklan 3 kohdan ensimmäisessä alakohdassa sekä 23, 24 ja 25 artiklassa annetut rahoitusvälineen markkinointia ja jakelua koskevat säännöt, suoraan sovellettavaa unionin lainsäädäntöä, joka on annettu näiden säännösten nojalla, sekä tämän luvun 18, 19, 21–23 ja 27–32 artiklan säännöksiä; (c)kaikkien muiden PEPP-tarjoajien ja -jakelijoiden on noudatettava kaikkia tämän luvun säännöksiä. 20 artikla

Kannustimet Siltä osin kuin on kyse välityspalkkioiden tai provisioiden maksamisesta tai saamisesta taikka muiden kuin rahaetuuksien tarjoamisesta ja saamisesta liittyen PEPP-tuotteen jakeluun muulle osapuolelle kuin PEPP-säästäjälle tai PEPP-säästäjän puolesta toimivalle henkilölle tai näiden toimesta, tämän asetuksen 19 artiklan c alakohdassa tarkoitettujen PEPP-tarjoajien tai -jakelijoiden on noudatettava sovellettavia kansallisia lakeja, joilla pannaan täytäntöön direktiivin 2014/65/EU 24 artiklan 7 kohdan b alakohdassa ja 9 kohdassa annetut sijoituspalveluyrityksiä koskevat säännöt. Tätä artiklaa sovellettaessa direktiivin 2014/65/EU 24 artiklan 9 kohdassa olevaa viittausta